Remaja lelaki bermain banjir maut akibat lemas
Oleh NIK NUR IZZATUL HAZWANI NIK ADNAN

28 Februari 2022, 8:47 pm
KEMAMAN – Seorang remaja lelaki berusia 14 tahun maut selepas bermain banjir bersama adik lelaki di belakang rumahnya di Bandar Cheneh Baru di sini hari ini.
Dalam kejadian pada pukul 3 petang itu, mangsa, Muhammad Alimi Hashim, 14, gagal diselamatkan walaupun menerima bantuan rawatan awal oleh anggota bomba.
Ketua Zon Dua Jabatan Bomba dan Penyelamat Terengganu, Azman Alias berkata, sebelum kejadian, Muhammad Alimi
dikatakan bermain di kawasan limpahan banjir sedalam dua meter bersama adiknya.
“Sewaktu sedang berseronok bermain, pelajar tingkatan dua Sekolalah Menengah Kebangsaan (SMK) Cheneh itu dikatakan tiba-tiba lemas.
“Adik lelaki mangsa sempat menyelamatkan diri dengan berenang ke tebing kawasan limpahan banjir untuk meminta bantuan,” katanya di sini hari ini.
Azman berkata, salah seorang kakaknya, Nurshahiza, 21, cuba menyelamatkan mangsa dengan terjun ke kawasan limpahan banjir itu tetapi turut hampir lemas sebelum diselamatkan orang ramai.

Tambah beliau, anggota bomba yang dimaklumkan kejadian itu bergegas ke lokasi kejadian sebelum memberi bantuan pernafasan awal.
“Mangsa kemudiannya dikejarkan ke Klinik Kesihatan Cheneh di sini sebelum pegawai perubatan bertugas mengesahkan remaja itu sudah meninggal dunia.
“Mayat mangsa telah dihantar ke Unit Forensik Hospital Kemaman di sini untuk tindakan lanjut,” katanya.
Azman menasihat penduduk agar memantau pergerakan anak-anak tidak bermain banjir kerana boleh membahayakan keselamatan.
Katanya, Muhammad Alimi merupakan korban kedua akibat pada musim tengkujuh di Terengganu sejak bulan November lalu.
Sebelum ini, seorang pengurus stesen minyak berusia 40 tahun maut akibat lemas
ketika sedang memukat ikan berhampiran Ladang Rakyat, Mak Lagam di sini pada 1 Januari lalu. – KOSMO! ONLINE.


TDM untung RM81.4 juta tahun 2021
Oleh MUHAMMAD IKHWAN IDERIS

28 Februari 2022, 7:30 pm
PETALING JAYA – TDM Berhad (TDM) merekodkan pendapatan berjumlah RM511 juta bagi tahun kewangan berakhir 31 Disember 2021, paras tertingginya dalam tempoh 10 tahun hasil prestasi lebih baik daripada bahagian perladangan dan bahagian penjagaan kesihatan.
Kumpulan turut melaporkan pendapatan sebelum faedah, cukai, susut nilai dan pelunasan (EBITDA) sebanyak RM181.9 juta, berbanding RM109.6 juta pada 2020.
Keuntungan sebelum cukai pula berjumlah RM81.4 juta dan ini termasuk keuntungan terkumpul one-off berjumlah RM40.4 juta daripada skim pajakan kecil.
TDM dalam satu kenyataan yang dikeluarkan semalam berkata, bahagian perladangan mencatatkan peningkatan pendapatan sebanyak 19 peratus berbanding tahun sebelumnya hasil harga purata minyak sawit mentah dan isirong sawit yang lebih tinggi, masing-masing sebanyak 58 peratus dan 77 peratus.
“Kami kini sedang mempercepatkan pembinaan infrastruktur tebatan banjir bagi memudahkan pemindahan buah tandan segar semasa musim tengkujuh memandangkan insiden banjir yang kerap berlaku di Pantai Timur.
“Pelaburan secara one-off ini akan meningkatkan produktiviti dan kecekapan jangka panjang,” katanya.

Sementara itu, berhubung bahagian penjagaan kesihatan, TDM berkata, ia mencatatkan pendapatan 11 peratus lebih tinggi berbanding 2020, hasil peningkatan dalam bilangan pesakit luar sebanyak 24 peratus dan purata pendapatan bagi setiap pesakit dalam sebanyak 13 peratus.
Tambahnya, tahun 2022 dijangka menjadi lebih baik dengan aliran pesakit yang stabil berikutan peningkatan kadar vaksinasi dan pengambilan dos penggalak dalam kalangan rakyat Malaysia.
“Kes pediatrik dijangka sekali lagi menyumbang secara ketara kepada pendapatan hospital di samping kes disiplin utama yang lain.
“Dalam meningkatkan kesedaran jenama di Pantai Timur, Kumpulan TDM kini menumpukan perhatian
kepada usaha menubuhkan Pusat Jagaan Ambulatori di Terengganu, pusat perubatan baharu di Kemaman iaitu KMI Chukai Medical Centre dan membangunkan hospital baharu di kawasan lain,” katanya. – KOSMO! ONLINE


Video beri gambaran impak sekiranya semua senjata nuklear meletup
Oleh KOSMO!

28 Februari 2022, 8:00 pm
MOSCOW – Sebuah saluran di Youtube bernama Kurzgesagt memuat naik sebuah video yang memaparkan gambaran menakutkan yang akan berlaku jika senjata nuklear di seluruh dunia dilancarkan sekali gus, lapor akhbar Daily Star UK, semalam.
Video animasi menyeramkan yang ditonton lebih 25 juta kali itu telah dimuat naik tiga tahun lalu. Ia cuba merungkai kesan peperangan nuklear yang mengejutkan.
Ia menjadi tular rentetan kenyataan Presiden Rusia, Vladimir Putin yang memberi amaran akan akibat teruk jika mana-mana kerajaan mempertahankan Ukraine.
Berdasarkan 15,000 senjata nuklear dunia yang telah dibina menjelang Mac 2019, tiga daripadanya sudah cukup untuk memusnahkan  sebuah bandar raya.
Justeru, 13,500 senjata nuklear dianggarkan mampu memusnahkan kesemua 4,500 bandar di Bumi.
Video berkenaan membandingkan kuasa 15,000 senjata nuklear dengan tiga billion tan TNT atau 15 kali lebih dahsyat daripada letusan gunung berapi terkuat di dunia iaitu Karakatau.

Jika semua senjata nuklear meledak di tempat yang sama, ia akan mencipta bebola api selebar 49.9 kilometer yang tidak pernah berlaku sebelum ini. Gelombang letupan itu akan memusnahkan segala-galanya di laluannya sejauh 1,392.08 kilometer.
Di luar radius kemusnahan itu, gelombang tekanan akan dirasai di seluruh dunia selama berminggu-minggu selepas letupan yang begitu kuat sehingga ia juga didengari di seluruh dunia.
Awan berbentuk cendawan yang terhasil daripada letupan akan menjadi sangat tinggi sehingga mencapai pinggir atmosfera Bumi sehingga hampir menembusi angkasa lepas.
Jika Hutan Hujan Amazon dipilih atas sebab tertentu sebagai lokasi letupan, seluruh benua Amerika Selatan akan terbakar. Radiasi juga akan membunuh segala-galanya dalam radius letupan dan menyebabkan ratusan kilometer di sekelilingnya tidak dapat didiami.
Malangnya, itu bukanlah senario terburuk yang dicadangkan oleh video itu. Sekiranya manusia melombong setiap uranium di planet ini dan mencipta sebanyak mungkin bom, ia akan menjadi malapetaka. – Agensi


Jualan kukuh kit antigen Covid-19 pacu pemulihan G3 Global
Oleh KOSMO!

28 Februari 2022, 7:10 pm
PETALING JAYA – Pakar kecerdasan buatan,  G3 Global Berhad (G3 Global) melengkapkan tahun kewangan berakhir 31 Disember 2021 (FY2021) dengan prestasi positif sebagaimana perolehan sukuan Kumpulan melonjak ke tahap tertinggi dalam tempoh lebih empat  tahun.
Bahagian penjagaan kesihatan menunjukkan prestasi cemerlang di mana pendapatan meningkat lebih banyak 700 peratus, suku ke suku berikutan jualan kukuh kit antigen Covid-19, yang mendorong G3 Global mendekati sasaran pemulihannya.
Pengarah Urusannya, Dirk Quinten berkata, G3 Global yang juga membekal Internet-of-Things (IoT) berkaitan objek dan penyampaian penyelesaian data berasaskan awan, merekodkan perolehan RM18.79 juta di dalam suku keempat 2021 mewakili pertumbuhan kukuh lebih dari lapan kali tahun ke tahun.
Kumpulan mencatatkan hasil RM2.29 juta pada suku tahun sebelumnya.
Quinten
“Pemulihan kewangan Kumpulan  telah melonjak berikutan pembabitan di dalam sektor penjagaan kesihatan menerusi pengambilalihan 51 peratus saham di dalam Bestinet Healthcare Sdn Bhd.
“Tinjauan Penjagaan Kesihatan Bestinet kekal positif dengan tempahan dua juta kit ujian di dalam tangan,” katanya dalam kenyataan.

Quinten menerangkan, sekiranya  momentum pada sekarang berterusan, Kumpulan bakal berada di dalam landasan tepat untuk kembali untung menjelang suku ketiga 2022.
“Berikutan pembabitan kami di dalam penyelesaian agihan kit antigen Covid-19, G3 Global mendapat manfaat dari permintaan kukuh khususnya kit ujian kendiri berikutan lonjakan kes-kes virus korona di Malaysia,” jelas beliau. KOSMO!ONLINE


Amaran cuaca buruk di 10 negeri malam ini
Oleh HARRITH HISHAM

28 Februari 2022, 8:41 pm
PETALING JAYA – Penduduk di semenanjung serta Sabah dan Sarawak dinasihatkan berwaspada ekoran amaran ribut petir, hujan lebat dan angin kencang malam ini.
Jabatan Meteorologi (MetMalaysia) dalam laporannya berkata, amaran itu dikeluarkan di Kedah melibatkan Kuala Muda, Baling, Kulim dan Bandar Baharu.
“Di Perak membabitkan kawasan Kerian, Larut, Matang Dan Selama, Kuala Kangsar, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim.
“Di Pahang, keadaan dijangka tertumpu di kawasan Bentong dan Bera manakala di Selangor melibatkan Hulu Selangor, Gombak dan Hulu Langat,” katanya dalam satu kenyataan hari ini.
Jelas MetMalaysia, amaran sama turut dikeluarkan di Negeri Sembilan bagi kawasan Jelebu, Kuala Pilah, Jempol dan Tampin.
Sementara itu, keadaan cuaca buruk turut dijangka berlaku melibatkan keseluruhan kawasan di Pulau Pinang, Melaka dan Johor.

“Di Sarawak, amaran turut dikeluarkan bagi kawasan Sri Aman, Betong, Sarikei, Sibu (Kanowit), Kapit (Kapit) dan Bintulu (Tatau)
“Manakala di Sabah membabitkan Pedalaman (Tambunan), Pantai Barat, Tawau (Tawau dan Lahad Datu), Sandakan dan Kudat,” ujarnya.
Tambah MetMalaysia, keadaan cuaca buruk itu diramalkan berlaku sehingga pukul 9 malam ini. – KOSMO! ONLINE


KKM gugurkan keperluan untuk pengembara VTL, LITB, OSC
Oleh SITI A'ISYAH SUKAIMI

28 Februari 2022, 11:47 pm
PUTRAJAYA – Kementerian Kesihatan (KKM) menggugurkan lima keperluan termasuk ujian saringan untuk hari-hari berikutnya kepada pengambara yang memasuki Malaysia melalui Perjalanan Lengkap Vaksin (VTL), Gelembung Pelancongan Antarabangsa Langkawi (LITB) dan One Stop Centre (OSC) bagi pelawat perniagaan jangka pendek berkuat kuasa 3 Mac ini.
Menterinya, Khairy Jamaluddin Abu Bakar berkata, berdasarkan penilaian risiko situasi Covid-19 yang dilakukan, kementerian itu memutuskan untuk menggugurkan keperluan menjalani ujian RTK-Ag (kendiri) pada hari kedua, keempat dan kelima selepas ketibaan bagi pengembara kategori VTL hingga OSC.
“Keperluan menjalani ujian RTK-Ag (profesional) pada hari ketiga dan kelima selepas ketibaan bagi pengembara kategori VTL hingga OSC juga kini digugurkan.
“Selain itu, tiada lagi keperluan menjalani ujian RT-PCR atau RTK-Ag (Profesional) bagi pengembara LITB sebelum keluar dari Pulau Langkawi dan menggugurkan keperluan menjalani ujian RTK-Ag (kendiri) pada setiap hari sepanjang tempoh kuarantin wajib bagi pengembara umum yang tiba dari United Kingdom,” katanya dalam kenyataan hari ini.
Beliau berkata, keperluan Pegawai Pengiring atau Liaison Officer (LO) bagi pelawat perniagaan jangka pendek di bawah MIDA yang menggunakan kemudahan OSC untuk memasuki Malaysia juga turut digugurkan.
Katanya, bagaimanapun mereka masih perlu mengikuti jadual program terkawal (controlled itinerary) yang telah dikemukakan dan diluluskan oleh Jawatankuasa OSC.

Mengulas lanjut, Khairy Jamaluddin menegaskan, ujian pengesanan Covid-19 yang perlu dijalani dua hari sebelum berlepas ke Malaysia dan semasa ketibaan di negara ini masih dikekalkan seperti protokol sedia ada.
“Saya ingin tekankan sekali lagi bahawa prosedur baharu ini hanya terpakai ke atas pengembara yang memasuki Malaysia melalui program VTL, LITB dan OSC sahaja.
“Bagi pengembara-pengembara yang bukan memasuki Malaysia melalui tiga program yang dinyatakan, prosedur atau protokol sedia ada masih terpakai,” katanya.
Sehubungan itu, katanya, KKM ingin menegaskan semua pengembara yang terlibat supaya bertanggungjawab dengan sentiasa mematuhi arahan serta prosedur operasi standard (SOP) yang telah ditetapkan.
“Prosedur pengurusan pengembara yang tiba dari luar negara akan disemak dari semasa ke semasa,” katanya. -KOSMO! ONLINE.


Jualan sektor automotif beri kesan positif kepada Pecca
Oleh KOSMO!

28 Februari 2022, 7:32 pm
PETALING JAYA – Pengeluar upholsteri kulit automotif,  Pecca Group Berhad (Pecca) melaporkan pendapatan suku tahunan tertinggi bagi suku kedua berakhir 31 Disember 2021 (S222).
Pengarah Urusannya, Datuk Teoh Hwa Cheng berkata, peningkatan itu didorong oleh jualan yang lebih kukuh daripada segmen automotif yang mana pelanggannya termasuk Proton, Perodua, Nissan, Toyota, Peugeot dan Volkswagen.
Menurut beliau, Kumpulan mencatatkan pendapatan sebanyak RM45.2 juta pada 2Q22, mewakili peningkatan sebanyak 15 peratus  tahun ke tahun berbanding RM39.5 juta pada suku yang sama tahun sebelumnya.
“Pencapaian memberangsangkan itu diraih apabila hampir semua pasaran seperti dari  Eropah, Oceania dan Amerika Utara mencatatkan pertumbuhan hasil yang menggalakkan,” katanya dalam kenyataan.
Gambar hiasan
Hwa Cheng menerangkan, pendapatan yang dijana daripada perniagaan penjagaan kesihatan secara relatifnya konsisten pada RM4.81 juta berbanding RM4.84 juta pada suku yang sama tahun sebelumnya.
Perolehan segmen penerbangan pula meningkat sebanyak 24.8 peratus tahun ke tahun kepada RM151,000 berbanding RM121,000 setahun sebelumnya.

Pecca melaporkan keuntungan bersih RM6.0 juta pada 2Q22 berbanding RM6.05 juta pada suku yang sama tahun sebelumnya.
 Penyusutan sedikit keuntungan bersih sebanyak 0.82 peratus ekoran peningkatan dalam kos logistik dan penghantaran untuk segmen automotif. KOSMO! ONLINE


Pelajar tahfiz lemas dihanyut arus deras banjir
Oleh YATIMIN ABDULLAH

28 Februari 2022, 9:14 pm
PASIR MAS – Seorang pelajar tahfiz ditemui lemas selapas dihanyutkan arus deras dalam kejadian banjir di Kampung Kedapan, Banggol Kulim, Rantau Panjang di sini hari ini.
Mayat mangsa, Hawari Kaday, 15, ditemui lemas kira-kira pukul 3.55 petang tadi oleh anggota Balai Bomba dan Penyelamat Rantau Panjang dan Unit Penyelamat Di Air (PPDA) Bomba yang menjalankan operasi mencari dan menyelamat di kawasan itu.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, polis menerima panggilan kecemasan kira-kira pukul 8.30 malam semalam yang memaklum seorang remaja lemas dibawa arus banjir.
Menurutnya, selepas lebih 19 jam hilang, mayat mangsa akhirnya ditemui di Kampung Kedapan petang tadi.
“Mayat mangsa terus dibawa ke Klinik Kesihatan Rantau Panjang untuk pemeriksaan lanjut.
“Pemeriksaan lanjut oleh pegawai perubatan mendapati mangsa meninggal dunia akibat lemas. Selain itu, tiada sebarang kecederaan ditemui pada tubuh badan mangsa,” katanya ketika dihubungi Kosmo di sini hari ini.

Mohd. Nasaruddin memberitahu, kes diklasifikasikan sebagai mati mengejut. -KOSMO! ONLINE.


Banjir di Terengganu, Kelantan dijangka berlarutan
Oleh HARRITH HISHAM

28 Februari 2022, 5:40 pm
PETALING JAYA – Bencana banjir yang berlaku di Kelantan dan Terengganu sejak minggu lalu dijangka berlarutan bagi beberapa hari lagi.
Ketua Pengarah Jabatan Meteorologi (MetMalaysia), Muhammad Helmi Abdullah berkata, air banjir yang melimpah memerlukan tempoh untuk surut atau mengalir ke hilir sungai dan seterusnya ke laut.
“Faktor banjir ketika ini adalah berpunca daripada luruan monsun berserta sistem cuaca tekanan rendah di Laut China Selatan menyebabkan hujan berterusan di negeri-negeri pantai timur Semenanjung.
“Walaupun hujan berterusan telah berhenti, tetapi keadaan banjir dijangka berlarutan untuk beberapa hari lagi kerana mengambil masa untuk surut,” katanya kepada Kosmo! hari ini.
Jelas Muhammad Helmi, perkara ini bukanlah suatu yang luar biasa tetapi sangat jarang berlaku kerana kebiasannya cuaca lebih kering di penghujung monsun timur laut.
“Namun demikian, selagi negara masih berada di Monsun Timur Laut, perkara seperti ini sentiasa berpotensi untuk berlaku.

“Orang ramai boleh mendapatkan maklumat banjir dengan melayari laman web rasmi Jabatan Pengairan dan Saliran,” ujarnya.
Sementara itu, menurut portal Info Bencana Jabatan Kebajikan Masyarakat (JKM), lebih 21,000 mangsa banjir di Kelantan dan Terengganu direkodkan setakat pukul 4 tadi. – KOSMO! ONLINE


Kakitangan kerajaan rugi RM711,626 ditipu Macau Scam
Oleh FITRI HAZIM

28 Februari 2022, 5:37 pm
KUALA LUMPUR – Seorang kakitangan kerajaan mengalami kerugian sebanyak RM711,626 selepas diperdaya sindiket Macau Scam yang menyamar sebagai pegawai mahkamah baru-baru ini.
Ketua Jabatan Siasatan Jenayah Kuala Lumpur, Senior Asisten Komisioner Habibi Majinji berkata, berdasarkan keterangan lelaki berusia 52 tahun itu, dia telah dihubungi oleh seorang yang mendakwa sebagai pegawai mahkamah serta menyatakan mangsa terlibat dengan jenayah rasuah dan penggubahan wang haram.
“Panggilan mangsa kemudiannya disambungkan kepada pihak ‘polis’ dan diarahkan untuk membuat transaksi ke dalam 13 akaun yang berbeza bagi tujuan siasatan.
“Mangsa yang ketakutan telah melakukan 74 transaksi sehingga berjumlah RM711,626 ke dalam akaun yang diberikan,” katanya dalam satu kenyataan di sini hari ini.
Menurut Habibi, mangsa kemudian telah membuat laporan polis pada 26 Februari lalu setelah menyedari beliau telah ditipu.
Tambahnya, kes disiasat di bawah Seksyen 420 Kanun Keseksaaan kerana menipu.

Dalam pada itu, beliau turut mengingatkan orang ramai agar sentiasa berhati-hati dengan taktik digunakan penjenayah siber seperti Macau Scam.
“Bagi mengelakkan daripada menjadi mangsa penipuan ‘Macau Scam’, pihak polis menasihatkan orang ramai membuat semakan daripada balai-balai yang terdekat untuk memastikan butiran-butiran panggilan adalah benar dari pihak berkuasa serta tidak mendedahkan maklumat akaun kepada pihak ketiga melalui panggilan telefon,” ujarnya. – KOSMO! ONLINE


Mahkamah batal rayuan pendakwaan terhadap Farid Kamil
Oleh NUZULSHAM SHAMSUDDIN

28 Februari 2022, 6:22 pm
PUTRAJAYA – Mahkamah Rayuan hari ini membatalkan rayuan pihak pendakwaan  terhadap keputusan Mahkamah Tinggi sebelum ini yang menggantikan hukuman penjara empat bulan terhadap pelakon dan pengarah, Farid Kamil Zahari kepada denda RM500 mengikut Seksyen 90 Akta Polis 1967.
Perkara itu dimaklumkan peguam Kee Wei Lon yang mewakili Farid Kamil, ketika dihubungi di sini hari ini. Hari ini mahkamah menetapkan sebutan bagi kes rayuan tersebut.
Dalam prosiding hari ini tiga panel hakim diketuai Datuk Hanipah Farikullah yang bersidang bersama Datuk Ahmad Nasfy Yasin dan Datuk Che Mohd. Ruzima Ghazali.
Menurut peguam itu, mahkamah memutuskan demikian atas alasan pihak pendakwaan tidak menyatakan tarikh rekod rayuan diterima daripada Mahkamah Tinggi dalam affidavit permohonan mereka.
Sebelum ini pada 5 Januari lalu, panel tiga hakim tersebut menolak permohonan pihak pendakwaan untuk mendapatkan lanjutan masa pemfailan petisyen rayuan terhadap hukuman di bawah Seksyen 90 Akta Polis 1967 atas alasan pihak pendakwaan tidak menyatakan sebab yang mencukupi bagi menyokong permohonannya (lanjutan masa).
Pada prosiding sama ketika itu, panel terbabit turut menolak permohonan Farid Kamil untuk mendapatkan kebenaran merayu sabitan dan denda berjumlah RM5,500 bagi kesalahan menggunakan kekerasan jenayah dan mengeluarkan perkataan tidak sopan di balai polis.

Permohonan kebenaran merayu di Mahkamah Rayuan di bawah Seksyen 50(2) Akta Mahkamah Kehakiman (CoJA) 1964 diperlukan kerana kedua-dua kes bermula dari Mahkamah Majistret.
Pada Jun 2020, Mahkamah Majistret Petaling Jaya menjatuhkan hukuman penjara 13 bulan terhadap Farid selepas didapati bersalah ke atas kedua-dua pertuduhan tersebut.
Majistret Nor Ariffin Hisham menjatuhkan hukuman penjara 13 bulan itu terhadap Farid bagi kesalahan menggunakan kekerasan jenayah mengikut Seksyen 353 Kanun Keseksaan dan penjara empat bulan bagi pertuduhan mengeluarkan perkataan tidak sopan mengikut Seksyen 90 Akta Polis 1967 yang mana kedua-dua hukuman itu berjalan serentak.
Farid didakwa melakukan kedua-dua kesalahan tersebut terhadap Konstabel Muhammad Nizam Jamaluddin di kaunter pertanyaan Balai Polis Trafik Kota Damansara, Petaling Jaya pukul 1.20 petang pada 11 Januari 2018.
Bagaimanapun pada 23 Ogos tahun lalu (2021) Mahkamah Tinggi Shah Alam telah menggantikan hukuman penjara 13 bulan bagi kesalahan melibatkan kekerasan jenayah kepada denda RM5,000 manakala hukuman penjara empat bulan kerana mengeluarkan perkataan tidak sopan digantikan dengan denda RM500.
Pesuruhjaya Kehakiman Nurulhuda Nur’aini Mohamad Nor membuat keputusan itu selepas mahkamah mengambil kira perayu telah membayar pampasan dalam bentuk kompaun kepada pihak- pihak termasuk anggota polis telibat dalam kejadian itu. – KOSMO! ONLINE.


Dokumen PPM dipulangkan, SPRM tak ambil tindakan
Oleh KOSMO!

28 Februari 2022, 6:09 pm
PETALING JAYA: Suruhanjaya Pencegahan Rasuah Malaysia (SPRM) mengembalikan dokumen yang diambil daripada Public Performance Malaysia (PPM) Sdn. Bhd. bagi membantu penyiasatan berhubung dakwaan penyalahgunaan dana hasil kutipan royalti hak cipta lagu yang diterima oleh penggiat industri muzik di Malaysia.
Pengerusi PPM, Rosmin Hashim berkata, SPRM sudah memulangkan segala dokumen kepada PPM pada 17 Disember tahun lalu tanpa sebarang tindakan lanjut diperlukan.
“Sebagai Badan Pelesenan yang profesional, telus dan bertanggungjawab, PPM akan sentiasa memberikan kerjasama penuh kepada pihak berkuasa dalam apa jua perkara yang memerlukan perhatian mereka.

“Kami akan terus mematuhi semua undang-undang berkaitan operasi Badan Pelesenan. Kami juga akan terus mewakili kepentingan ahli kami dan industri muzik dengan integriti tertinggi,” katanya.

Menurut Rosmin, PPM ingin merakamkan jutaan terima kasih kepada SPRM kerana sudah menjalankan tugas dengan penuh integriti dan profesional.

“Lembaga pengarah PPM ingin mengucapkan terima kasih kepada semua pegawai SPRM yang terbabit kerana berhemah dan profesional semasa menjalankan siasatan.
“Dengan pengembalian dokumen berkaitan, kami percaya isu ini berakhir dan kami boleh bergerak ke hadapan untuk terus mewakili kepentingan ahli kami secara terbaik” katanya.
Terdahulu, SPRM telah menjalankan siasatan terhadap PPM walaupun tiada sebarang aduan dibuat oleh ahli mereka.
Menurut Rosmin, SPRM meminta beberapa dokumen untuk siasatan serta pelbagai kenyataan lisan dirakamkan oleh pegawai bertugas.
Sebelum ini, Presiden Persatuan Karyawan Malaysia (Karyawan), Freddie Fernandez dilaporkan meminta campur tangan SPRM dalam pertikaian mengenai royalti RM30 juta yang belum dibayar kepada artis rakaman. Beliau kecewa dengan kemungkinan beberapa ‘tangan tersembunyi’ memanipulasi kutipan royalti untuk keuntungan mereka sendiri. – KOSMO! ONLINE


3,500 kanak-kanak sertai khatan percuma
Oleh ISKANDAR SHAH MOHAMED

28 Februari 2022, 5:25 pm
SHAH ALAM – Seramai 3,500 kanak-kanak di negeri ini dijangka menyertai program khas berkhatan beramai-ramai secara percuma sehingga pertengahan bulan depan.
Program Sunathon Perdana Negeri Selangor 2022 itu melibatkan sembilan daerah Hulu Selangor, Hulu Langat, Kuala Selangor, Sabak Bernam, Klang, Gombak, Petaling, Sepang dan Kuala Langat serta mula dilaksanakan sejak kelmarin.
Jawatankuasa Tetap Pembangunan Luar Bandar dan Kebudayaan negeri memaklumkan program anjuran bersama
Pemerbadanan Menteri Besar Selangor (MBI) itu bertujuan membantu golongan kurang berkemampuan di semua daerah.
“Kerajaan negeri mendapati ramai kanak-kanak kampung tradisi berasal daripada keluarga B40 yang terkesan akibat pandemik Covid-19.
“Ada daripada mereka mengalami kesukaran menguruskan kos berkhatan dan kami mengambil langkah proaktif untuk membantu menyediakan perkhidmatan percuma itu,” kata kenyataan itu.-KOSMO!ONLINE


Lelaki Ukraine selamba alih periuk api guna tangan kosong
Oleh KOSMO!

28 Februari 2022, 7:02 pm
KIEV – Seorang lelaki Ukraine dengan santai dilihat mengalihkan periuk api anti kereta kebal menggunakan kedua-dua belah tangannya sambil menghisap rokok, lapor akhbar The Sun UK, semalam.
Ketika pencerobohan tentera Rusia terus menggegar Ukraine, lelaki yang tidak didedahkan namanya itu dirakam mempertaruhkan nyawanya ketika mengalihkan bahan letupan berkenaan.
Lelaki berkot hitam dan berseluar jean itu dilaporkan menemui periuk api darat berkenaan di bandar Berdyansk, lalu dengan tenang mengalihkannya ke dalam hutan.
Rakaman menunjukkan orang awam berkenaan mengangkat bahan letupan tersebut menjauhi sebuah jambatan dengan melintasi jalan sambil menghisap rokok.
Menerusi satu rakaman lain, beratus-ratus penduduk Ukraine yang berani bertindak memaksa kereta kebal Rusia untuk berhenti dengan menghalang jalan raya.
Video yang dirakam di bandar Koryukiva, hanya beberapa kilometer dari sempadan Ukraine dengan Rusia itu menunjukkan sekumpulan penduduk tempatan berdiri di hadapan konvoi kereta kebal.

Ia berlaku ketika Kiev dan Moscow bersedia mengadakan rundingan damai dengan pegawai-pegawai diplomat dijadualkan bertemu di sempadan Belarus.
Menteri Luar Ukraine, Dmytro Kuleba berkata, rundingan itu diadakan berikutan perbualan antara Presiden Volodymyr Zelenskyy dan pemimpin Belarus, Alexander Lukashenko selepas Belarus dikhuatiri sedang mempersiapkan tenteranya untuk menyertai pencerobohan Moscow.
Zelenskyy sebelum ini enggan berunding di Belarus tetapi menurut Kuleba, Lukashenko memberitahunya ‘tidak akan ada langkah sedemikian’ selagi rundingan yang dirancang itu diteruskan. – Agensi


JKM peruntuk RM8 juta untuk pengurusan banjir
Oleh NIK NUR IZZATUL HAZWANI NIK ADNAN

28 Februari 2022, 5:50 pm
KEMAMAN – Kerajaan melalui Jabatan Kebajikan Masyarakat (JKM) telah memperuntukkan RM8 juta bagi pengurusan bencana banjir di seluruh negara pada tahun ini.
Menteri Pembangunan, Wanita, Keluarga dan Masyarakat, Datuk Seri Rina Harun berkata, setakat ini, sebanyak RM4.5 juta daripada peruntukan itu telah disalurkan ke negeri-negeri.
Beliau berkata, Kedah, Selangor, Johor, Kelantan, Terengganu, Pahang, Sabah dan Sarawak masing-masing telah menerima RM500,00 pada suku pertama tahun ini, diikuti Melaka sebanyak RM150,000.
“Perak, Negeri Sembilan dan Kuala Lumpur pula masing-masing mendapat RM100,000 manakala Labuan dan Perlis menerima RM30,000,” katanya ketika ditemui selepas menyantuni mangsa banjir di Pusat Pemindahan Banjir (PPS) Sekolah Kebangsaan Bukit Mentok di sini semalam.
Terdahulu, beliau meninjau beberapa kampung di sekitar Chukai termasuk Bandar Baru Bukit Mentok dan Kampung Pengkalan Pandan di sini dinaiki banjir.
Rina berkata, peruntukan tersebut merangkumi barangan makanan di depoh dan pengkalan hadapan serta barangan keperluan mangsa banjir di PPS.

Dalam perkembangan sama, Rina memberi jaminan bekalan makanan untuk mangsa banjir yang berada di semua PPS di Terengganu dan Kelantan mencukupi. – KOSMO! ONLINE.


Pakar saran 11 cadangan atasi isu beg sekolah berat
Oleh KOSMO!

28 Februari 2022, 5:31 pm
PETALING JAYA – Sebanyak 11 cadangan yang diusulkan oleh pakar mengenai isu beg sekolah berat yang semakin menjadi bualan hangat dalam kalangan ibu bapa.
Menurut pakar pendidikan dari Universiti Kebangsaan Malaysia (UKM), Dr. Anuar Ahmad, isu beg sekolah berat telah berlanjutan sejak tahun 1980-an lagi dan sehingga kini masih belum dapat diselesaikan sepenuhnya.
“Berbagai pandangan dan cadangan telah dikemukakan oleh ibu bapa untuk perhatian pihak Kementerian Pendidikan (KPM).
“Sewajarnya cadangan yang baik untuk kesejahteraan murid-murid diberikan perhatian oleh KPM dan disusuli dengan tindakan penyelesaian dengan kadar yang segera,” katanya dalam satu kenyataan.
Jelasnya, satu pekeliling KPM telah dikeluarkan pada tahun 2018 untuk panduan dan tindakan pihak sekolah, guru-guru, ibu bapa dan murid bagi menangani isu beg sekolah berat ini.
“Namun, saranan tersebut gagal dilaksanakan sepenuhnya sehingga menyebabkan kemelut beg sekolah berat masih berterusan sehingga kini,” ujarnya.

Bagi tujuan penyelesaian, beliau telah mengemukakan beberapa cadangan bagi tempoh jangka pendek, sederhana dan panjang dengan mengambil kira semua pandangan yang diberikan oleh masyarakat.
“Ia temasuklah pandangan dari pihak guru-guru dan ibu bapa,” jelasnya.
Tambah Anuar, enam solusi jangka pendek yang perlu dilihat dalam mengatasi isu berkenaan adalah penyediaan rak, almari atau bekas penyimpanan buku di setiap kelas bagi murid tahun satu hingga tiga terutamanya.
Selain itu, semua murid tahun satu wajib ditempatkan di kelas aras tanah bangunan sekolah demi keselamatan serta menghadkan penggunaan buku modul, buku kerja dan buku latihan.
“Amalkan satu mata pelajaran satu buku latihan sahaja.
“Tegaskan pada ibu bapa untuk pastikan buku yang dibawa oleh anak-anak mereka ke sekolah mengikut jadual waktu harian,” kongsinya.
Katanya lagi, setiap guru perlu memaklumkan pada murid khususnya di sekolah rendah mengenai pilihan buku yang perlu dibawa untuk kelas akan datang dan pihak pengurusan juga mestilah diberikan kuasa oleh KPM untuk menentukan keperluan buku teks yang utama.
Sementara itu, beliau turut mencadangkan lima langkah lain bagi mengatasi isu beg sekolah yang berat dalam kalangan pelajar sekolah rendah bagi tempoh jangka sederhana dan panjang termasuklah penggunaan kaedah buku teks secara digital.
“Amalkan e-book teks sepenuhnya secara dalam talian atau luar talian serta kukuhkan pembelajaran sekolah rendah berteraskan aktiviti yang dirancangkan sepenuhnya oleh guru.
“Oleh kerana tidak ada peperiksaan berpusat seperti UPSR, guru tidak lagi terikat dengan skema dan isi kandungan buku teks sahaja,” tulisnya. – KOSMO! ONLINE


Keadaan Roslan Shah stabil, rebah sebab darah tinggi
Oleh MOHAMMAD SHAHEMY AZMI

28 Februari 2022, 5:30 pm
PETALING JAYA – Penyanyi dan pengacara Roslan Shah yang dilaporkan tiba-tiba rebah dan terlungkup ketika menjadi tetamu program Wanita Hari Ini (WHI) di dapati mengalami masalah tekanan darah tinggi.
Menurut kenyataan media yang dikeluarkan oleh pihak penyiar TV3, Roslan atau lebih mesra disapa cik Lan telah dibawa ke Hospital Sungai Buloh oleh ambulan dan berada dalam keadaan stabil selepas menjalani pemeriksaan doktor.
Sebaik sahaja selebriti serba boleh itu rebah, pihak produksi WHI tanpa melengahkan masa telah memanggil panel doktor ke Sri Pentas, Bandar Utama, Damansara untuk memeriksa keadannya sebelum dibawa ke Hospital Sungai Buloh.
Ujian saringan covid-19 (RTK) yang dibuat turut menunjukkan keputusan negatif, sama seperti sehari sebelum dia hadir ke Sri Pentas.
Terdahulu, program WHI yang disiarkan secara langsung di TV3 hari ini kecoh selepas selebriti asal Singapura itu tiba-tiba rebah dan terlungkup ketika di temu bual.
Dalam siaran langsung tersebut, cik Lan dilihat sedang ditemu bual oleh dua pengacara iaitu Fatin Hamimah dan Hawa Rizwana dengan topik bertajuk Si Mulut Tempayan. – KOSMO! ONLINE


RM6 juta bantu usahawan terjejas akibat Covid-19
Oleh MOHAMAD FAIZAL HASHIM

28 Februari 2022, 5:45 pm
KULAI – Kerajaan negeri memperuntukan sejumlah RM6 juta kepada Sahabat Usahawan, Amanah Ikhtiar Malaysia (AIM) di negeri ini bagi membantu usahawan-usahawan yang terjejas akibat wabak pandemik Covid-19.
Menteri Besar, Datuk Seri Hasni Mohammad berkata, inisiatif itu mengambil kira banyak perniagaan terpaksa ditutup dengan pelbagai sekatan yang dikenakan hingga menjejaskan pendapatan usahawan ketika pandemik melanda.
Katanya, selain itu, bantuan kewangan, kerajaan Negeri turut menyediakan program-program bimbingan latihan turut disediakan oleh Pihak Berkuasa Wilayah Pembangunan Iskandar (IRDA).
“Sebanyak RM22 juta diperuntukkan IRDA bagi membantu usahawan yang terkesan akibat pandemik dan hilang hilang mata pencarian.
“Peruntukan yang disalurkan menerusi IRDA ini memberi ruang kepada usahawan usahawan mikro di negeri ini untuk memperolehi kemahiran lain selain daripada memperkukuhkan kemahiran yang mereka ceburi,” katanya.
Beliau berkata demikian merasmikan Pelancaran Bengkel Kepimpinan Pusat Sahabat Usahawan AIM Wilayah Johor 2022 di Hotel Impiana, di sini hari ini.

Beliau berkata, Kerajaan Negeri juga bakal memperkasa usahawan di negeri ini dengan memperkukuhkan peranan menerusi Perbadanan Usahawan Johor Berhad (PUJB), Unit Strategik Modal Insan Johor dengan kerjasama agensi lain yang berkaitan.
“Semua agensi akan digerakkan untuk membantu usahawan-usahawan apabila ekonomi sudah mula pulih sebagai contoh pembukaan semula sempadan antara Johor dan Singapura.
“Selain itu, Kerajaan Negeri juga kini sedang menjalinkan bekerjasama bersama AIM akan terus meneroka dan menggalakkan bidang-bidang baharu untuk usahawan pendigitalan aktiviti ekonomi di peringkat masyarakat,” katanya.-KOSMO! ONLINE.


Banjir: Balai bomba pun tenggelam
Oleh ROSALWANI CHE SOH

28 Februari 2022, 5:09 pm
KOTA BHARU – Operasi menyelamat mangsa banjir bagi Jabatan Bomba dan Penyelamat Negeri Kelantan (JBPM) Kelantan kali ini lebih mencabar apabila Balai Bomba dan Penyelamat Rantau Panjang turut ditenggelami air.
Pengarah JBPM Kelantan, Zainal Madasin berkata, banjir luar jangkaan yang berlaku itu dilihat luar biasa apabila ia bermula dengan hujan lebat sejak Khamis lalu sehingga menenggelamkan balai bomba tersebut.
Menurutnya, keadaan balai bomba itu yang berada berhampiran kawasan sungai menyebabkan risiko balai itu mudah digenangi banjir.
“Cabaran ini memang cukup berat, namun anggota dan pegawai masih bersemangat menjalankan tanggungjawab bagi menyelamatkan mangsa banjir.
“Hujan lebat turut menyebabkan jalan yang menghubungkan laluan Pasir Mas ke Rantau Panjang terputus lebih 800 meter turut sehingga menyukarkan kerja-kerja menyelamat mangsa banjir,” katanya ketika dihubungi Kosmo! hari ini.
Zainal berkata, sepanjang operasi banjir sehingga semalam, sebanyak 12 unit lori, jentera bomba (26 unit), unit lori kontena (4 unit), jaket keselamatan (1,252 unit), bot (43 buah) dan kenderaan pacuan empat roda (33 buah) telah disediakan.

“Bagi anggota penyelamat, kita telah mengerakkan 570 anggota dan pegawai termasuk 208 Pasukan Bomba Sukerala,” katanya. – KOSMO! ONLINE


PRN Johor: Hahasrin yakin dapat pertahan kerusi DUN Panti
Oleh MASTURAH SURADI

28 Februari 2022, 4:57 pm
KOTA TINGGI – Penyandang kerusi Dewan Undangan Negeri (DUN) Panti positif dapat mempertahankan kawasan itu dengan majoriti yang lebih besar pada Pilihan Raya Negeri (PRN) Johor kali ini.
Calon Barisan Nasional (BN) itu, Hahasrin Hashim berkata, terdapat beberapa isu di kawasan tersebut yang mengambil proses panjang yang menyebabkan beliau perlu kekal di kerusi berkenaan.
“Ada beberapa isu seperti isu gajah yang tidak boleh selesaikan 100 peratus segera, capaian internet, tanah generasi kedua Felda yang mana semua ini melalui proses lama. Sebab itu saya kena pertahan kerusi ini untuk selesaikannya.
“Saya juga yakin dan positif dapat pertahankan kerusi ini dengan majoriti yang lebih besar kali ini.
“Tambahan pula sejak 2018 selepas pilihan raya umum lalu kita kalah, kita lihat semula dan membuat analisis. Dari situ kita atur gerak kerja kepimpinan parti, atur gerak kerja lantik orang yang akan bekerja di Pusat Daerah Mengundi (PDM) pada pilihan raya,”katanya.
Beliau berkata demikian selepas mengiringi Menteri Sains, Teknologi dan Inovasi, Datuk Seri Dr. Adham Baba pada Program Bual Bicara Santai Selangkah Bersama STIE Kota Tinggi di Bangunan UTC Batu 4.

Beliau berkata, sehingga kini, jentera bergerak dengan baik dan cuba menyesuaikan diri dengan prosedur operasi standard yang ditetapkan Kementerian Kesihatan. – KOSMO! ONLINE


PRN Johor: Dr. Zamil dilapor polis kerana adakan majlis ‘hi-tea’, cubaan beli undi
Oleh KHAIRUL MOHD. ALI

28 Februari 2022, 5:04 pm
JOHOR BAHRU – Seorang pengundi di kerusi Dewan Undangan Negeri (DUN) Larkin membuat laporan polis terhadap calon PKR, Dr. Zamil Najwah Arbain kerana mengadakan majlis minum petang ‘hi-tea’ ketika berkempen untuk Pilihan Raya Negeri (PRN) Johor ini.
Muhammad Syafiz Zainol, 39, memberitahu, dia membuat laporan polis itu kerana percaya perbuatan tersebut adalah bertentangan dengan akta Suruhanjaya Pilihan Raya (SPR).
Menurutnya, dia juga akan membuat laporan polis sama terhadap mana-mana calon lain yang melakukan perbuatan sama.
“Ketika saya sedang bersarapan, saya melihat satu video membuka calon PKR bagi DUN Larkin ini mengadakan sesi ‘hi-tea’ dengan menjemput masyarakat untuk makan dan minum bersama.
“Sebagai pengundi di kawasan ini, saya merasakan itu adalah satu bentuk rasuah kerana dia mengharapkan balasan iaitu untuk orang ramai mengundinya.
“Sebagai salah seorang daripada calon yang akan bertanding dan berhasrat menjadi Ahli Dewan Undangan Negeri (ADUN), beliau sepatutnya tidak terlibat dengan perbuatan sedemikian, ia tidak adil,” katanya kepada pemberita selepas selesai melakukan laporan polis berkenaan di Ibu Pejabat Polis Daerah Johor Bahru Selatan, di sini hari ini.

Dalam video berkenaan, calon PKR iaitu Zamil Najwah turut kelihatan bersama Ahli Parlimen Permatang Pauh, Nurul Izzah Anwar dan juga Ahli Parlimen Johor Bahru, Akmal Nasrullah Mohd. Nasir.
Tambah Muhammad Syafiz yang merupakan seorang kontraktor itu lagi, pihaknya berharap polis akan menyiasat dan mengambil tindakan tegas agar perbuatan cuba membeli undi masyarakat tidak lagi berulang.-KOSMO! ONLINE


PRN Johor: Calon Muda dikompaun langgar SOP
Oleh KHAIRUL MOHD. ALI

28 Februari 2022, 5:00 pm
JOHOR BAHRU – Calon Parti Ikatan Demokratik Malaysia (Muda) menjadi calon pertama bertanding dalam Pilihan Raya Negeri (PRN) Johor ini yang dikenakan kompaun kerana melanggar Prosedur Operasi Standard (SOP) ditetapkan dalam usaha membendung penularan pandemik Covid-19.
Azrol Ab. Rahani, yang bertanding bagi kerusi Dewan Undangan Negeri (DUN) Bukit Permai dikenakan kompaun RM1,000 kerana gagal membuat penjarakan fizikal iaitu sentuhan tangan di Pusat Penamaan Calon DUN Bukit Permai di Dewan Raya Bandar Putra Kulai, Sabtu lalu.
Ketua Penerangan Muda, Luqman Long berkata, jika benar pihaknya melakukan kesalahan, parti itu sedia untuk bertanggungjawab dan membayar jumlah kompaun yang dikenakan.
“Namun, saya telah meneliti SOP yang dikeluarkan Kementerian Kesihatan dan Suruhanjaya Pilihan Raya (SPR), tiada satu larangan menunjukkan tidak boleh untuk membuat ‘fist bump’.
“Sehubungan itu saya meminta pihak berwajib untuk menjelaskan tindakan penguatkuasaan yang diambil kerana pihak kami telah cuba untuk mematuhi semua SOP yang ditetapkan,” katanya dalam sidang akhbar yang diadakan di Bilik Gerakan Muda Bukit Permai, di sini hari ini.
Tambah Luqman lagi, pihaknya turut meminta tindakan penguatkuasaan dibuat secara lebih adil kerana merasakan ramai lagi calon daripada parti-parti lain yang turut bertanding turut melakukan perbuatan sama.-KOSMO! ONLINE


Banjir: Pusat peperiksaan SPM tetap dibuka di Kelantan
Oleh YATIMIN ABDULLAH

28 Februari 2022, 5:18 pm
PASIR MAS – Peperiksaan Sijil Pelajaran Malaysia (SPM) yang dijangka bermula pada Rabu ini tetap diteruskan meskipun Kelantan sedang berdepan dengan musibah banjir ketika ini.
Menteri Besar Kelantan, Datuk Ahmad Yakob berkata, bagi memastikan peperiksaan itu berjalan lancar, pihaknya tidak menggunakan Sekolah Menengah Kebangsaan (SMK) sebagai pusat pemindahan sementara (PPS) untuk menempatkan mangsa banjir setakat ini.
Menurutnya, keadaan itu memudahkan SMK yang tidak terjejas banjir dijadikan sebagai pusat peperiksaan SPM.
Ujarnya, bagaimanapun, kerajaan negeri akan membuat perbincangan dengan Jabatan Kesihatan Negeri Kelantan (JKNK) dan Jabatan Pendidikan Negeri (JPN) untuk tindakan lanjut sekiranya berlaku kejadian kecemasan selepas ini.
“Kita melihat perkara ini daripada pelbagai aspek, ditambah pula di musim Covid-19 yang perlu menitik beratkan aspek pematuhan prosedur operasi standard (SOP).
“Saya berharap semua calon-calon SPM dapat bertenang dan fokus untuk menduduki peperiksaan tersebut. Diharapkan mereka tidak mudah patah semangat dengan ujian yang sedang menimpa ketika ini,” katanya ketika ditemui pemberita semasa melawat mangsa banjir di Sekolah Kebangsaan Lati di sini hari ini.

Dalam lawatan itu, Ahmad turut menyampaikan sumbangan makanan kepada mangsa yang berada di PPS tersebut. – KOSMO! ONLINE


BIMB catat untung RM704.2 juta
Oleh KOSMO!

28 Februari 2022, 4:54 pm
PETALING JAYA – Bank Islam Malaysia Berhad (BIMB) mengumumkan Keuntungan Sebelum Cukai dan Zakat Kumpulan (PBZT) sebanyak RM704.2 juta bagi tahun kewangan berakhir 31 Disember 2021 (TK2021), susut 3.3 peratus tahun ke tahun.
Ketua Pegawai Eksekutif Kumpulan BIMB, Mohd. Muazzam Mohamed berkata, penurunan PBZT disebabkan oleh pendapatan bukan berasaskan dana lebih rendah dan perbelanjaan operasi lebih tinggi.
“Pendapatan bukan berasaskan dana menurun RM175.5 juta bagi TK2021, sebahagian besar disebabkan oleh pendapatan pelaburan lebih rendah, khususnya laba bersih lebih rendah daripada penjualan kertas pelaburan,” katanya dalam kenyataan.
Mohd. Muazzam menerangkan, pengurangan tersebut telah diimbangi oleh kerugian modifikasi lebih rendah berikutan penyediaan moratorium pembiayaan kepada pelanggan.
Mohd. Muazzam
Kumpulan mengiktiraf kerugian modifikasi sebanyak RM48.9 juta bagi tempoh dalam tinjauan berbanding RM136.4 juta pada tahun sebelumnya.
Tambah beliau, bagi suku keempat berakhir 31 Disember 2021 (4Q2021), BIMB mencatatkan PBZT sebanyak RM76.4 juta, lebih rendah berbanding 4Q2020 (RM201.9 juta) yang mana sebahagian besarnya disebabkan unjuran pembiayaan terjejas dan pendahuluan lebih tinggi pada suku tersebut.

Sehingga 31 Disember 2021, Nisbah Jumlah Modal Kumpulan kekal kukuh pada 18.6 peratus, seterusnya menyediakan penimbal yang mencukupi untuk menyerap kerugian dan menyokong pertumbuhan perniagaan.
Selain itu, beliau menerangkan, jumlah aset Kumpulan meningkat sebanyak 7.4 peratus tahun ke tahun untuk berada pada RM80.2 bilion pada akhir 31 Disember 2021, manakala aset bersih sesaham berada pada RM3.08.
Pembiayaan kasar meningkat sebanyak 6.5 peratus tahun ke tahun kepada RM59.2 bilion, sementara deposit pelanggan dan akaun pelaburan berada pada RM67.8 bilion dengan peningkatan sebanyak RM4.3 bilion atau 6.8 peratus.
Tambah beliau, jumlah komposisi akaun semasa, simpanan dan akaun pelaburan transaksional berada pada aras sihat 39.6 peratus daripada jumlah pelanggan deposit dan akaun pelaburan. KOSMO! ONLINE


Hak pekerja asing keutamaan kerajaan
Oleh PETAH WAZZAN ISKANDAR

28 Februari 2022, 4:53 pm
PUTRAJAYA – Malaysia sebagai negara anggota kepada Pertubuhan Buruh Antarabangsa (ILO) mempunyai obligasi untuk mematuhi 11 indikator buruh paksa termasuk aspek penyediaan tempat tinggal yang kondusif kepada pekerja.
Menteri Sumber Manusia, Datuk Seri M. Saravanan berkata, pihak yang komited dengan dasar sedia ada telah mewajibkan majikan yang ingin menggajikan pekerja warga asing untuk mematuhi sepenuhnya Akta Standard Minimum Perumahan, Penginapan dan Kemudahan Pekerja 1990 (Akta 446).
Beliau berkata, Kementerian Sumber Manusia (KSM) yang bertanggungjawab dalam melindungi hak pekerja termasuklah pematuhan kepada undang-undang perburuhan, terma dalam kontrak pekerjaan dan lain-lain isu perburuhan seperti cuti tahunan dan pembayaran gaji.
“Malah, KSM mencadangkan pelaksanaan eWages sebagai sistem pemantauan gaji yang telah diluluskan Mesyuarat Jemaah Menteri pada 12 Januari 2022 yang akan dilaksanakan dalam masa terdekat.
“Dalam masa yang sama, buruh paksa turut merupakan isu utama yang berada di bawah kendalian KSM maka selaku Pengerusi kepada Jawatankuasa Khas Mengkaji Isu Pemerdagangan Buruh di bawah Majlis Anti Pemerdagangan Orang, pelbagai inisiatif dilaksanakan untuk menangani isu buruh paksa termasuklah pelaksanaan Pelan Tindakan Nasional berhubung Buruh Paksa dari tahun 2021 hingga 2025,” katanya dalam satu kenyataan hari ini.
Saravanan berkata, pihaknya juga sedang dalam perancangan untuk mengawal selia Penempatan Pekerja Berpusat (CLQ) bagi memantau pengurusan pekerja warga asing dengan lebih efektif yang akan dilaksanakan secara berperingkat dalam masa lima tahun.

Katanya, kementeriannya diberi mandat untuk mengetuai rundingan dan memuktamadkan semua Memorandum Persefahaman (MOU) berhubung pengambilan pekerja warga asing dengan negara sumber dengan MOU pertama telah ditandatangani dengan China pada tahun 2003. – KOSMO! ONLINE


Setengah jam terperangkap dalam mesin pengering
Oleh MOHD YUNUS YAKKUB

28 Februari 2022, 5:21 pm
KLANG – Seorang kanak-kanak lelaki terperangkap dalam mesin pengering pakaian lebih 30 minit di rumahnya sendiri di Sungai Udang di sini sebelum diselamatkan bomba, hari ini.
Kejadian dikatakan berlaku ketika mangsa berusia enam tahun yang mempunyai sindrom hyperaktif itu bermain di dalam mesin tersebut.
Pengarah Bomba dan Penyelamat Selangor, Norazam Khamis berkata, enam anggota dari Balai Bomba dan Penyelamat Kota Raja dikejarkan ke lokasi kejadian sejurus menerima panggilan kecemasan pukul 1.52 petang.
Katanya, berdasarkan maklumat awal semasa kejadian terdapat ahli keluarga termasuk ibu bapa mangsa di rumah tersebut.
“Anggota bertindak menarik keluar kanak-kanak tersebut dari mesin pengering pakaian.
“Hasil pemeriksaan tiada sebarang kecederaan pada kaki mangsa sebelum diserahkan kepada ayahnya,” katanya dalam kenyataan hari ini.

Jelas beliau, operasi kemudiannya ditamatkan kira-kira pukul 2.29 petang. -KOSMO! ONLINE


Banjir: TNB giat pulih bekalan elektrik di Terengganu, Kelantan
Oleh HARRITH HISHAM

28 Februari 2022, 4:49 pm
PETALING JAYA – Tenaga Nasional Berhad (TNB) sedang giat memulihkan bekalan elektrik bagi daerah-daerah di Terengganu dan Kelantan yang terjejas akibat banjir.
Presiden dan Ketua Pegawai Eksekutif TNB, Datuk Baharin Din berkata, warga kerja barisan hadapan TNB sedang bertungkus lumus di lapangan supaya bekalan dapat disalurkan secara berperingkat, bergantung kepada akses dan keadaan setempat.
“Keutamaan sekarang adalah memulihkan pencawang yang terkesan termasuk membuat pengujian bagi memastikan keadaan aset-aset ini selamat untuk menyalurkan bekalan,” katanya.
Jelas Baharin, TNB akan segera memberikan semula bekalan, sebaik keadaan mengizinkan dan akan memastikan bekalan ke semua Pusat Pemindahan Sementara (PPS) berada dalam keadaan baik.
“Selain PPS, kami akan pastikan bekalan elektrik berterusan ke premis strategik seperti hospital dan balai polis termasuk melalui set jana kuasa jika premis tidak dapat menerima bekalan daripada pencawang.
“Orang ramai dinasihatkan untuk sentiasa jauhkan diri daripada tiang elektrik, pepasangan elektrik dan kabel elektrik yang ditenggelami air,” ujarnya.

Sementara itu, katanya, penduduk di kawasan banjir boleh hubungi TNB CareLine di talian 15454 atau facebook TNB CareLine jika ada pepasangan TNB, Pihak Berkuasa Tempatan (PBT) mahupun Jabatan Kerja Raya (JKR) yang beralih atau tumbang. – KOSMO! ONLINE


Bayi Atta, Aurel kumpul hampir sejuta peminat
Oleh MOHAMMAD SHAHEMY AZMI

28 Februari 2022, 4:46 pm
JAKARTA – Akaun rasmi Instagram anak pasangan selebriti media sosial popular Atta Halilintar dan Aurel Hermansyah iaitu Ameena Hanna Nur Atta  berjaya mengumpul hampir satu juta pengikut dalam tempoh 24 jam diaktifkan bermula semalam.
Bukan itu sahaja, hasil semakan turut mendapati terdapat lebih daripada 50 akaun Instagram dicipta oleh peminat menggunakan nama Ameena Atta yang mempamerkan wajah bayi itu menjadi profil muka hadapan.
Setakat ini, bayi perempuan yang dilahirkan pada 22 Februari lalu itu telah pun memiliki sejumlah 718 ribu pengikut dalam Instagram rasminya iaitu @ameenaatta dan dijangka akan mencecah angka satu juta dalam masa terdekat.
Situasi tersebut menunjukkan Ameena turut terkena tempias meraih populariti sama seperti yang dikecapi oleh kedua-dua orang tuanya.
Rata-rata pengikut Instagram rasmi Ameena memuji wajah bayi tersebut yang disifatkan sangat comel seperti ibunya yang juga merupakan anak kepada penyanyi terkenal Indonesia, Kris Dayanti.
“Hi anak yang cantik. Masya-Allah,” ucap seorang pengikutnya.

“Saya rasa jatuh cinta melihat senyuman pertamanya,” kata seorang lagi peminat Ameena.
“Assalamualaikum anak soleha yang cantik,” kata seorang lagi pengguna Instagram.
Sekadar info, Aurel dan Atta mendirikan rumah tangga pada 3 April tahun lalu. – KOSMO! ONLINE


BDB untung RM8 juta
Oleh MUHAMMAD IKHWAN IDERIS

28 Februari 2022, 3:22 pm
PETALING JAYA – Bina Darulaman Berhad (BDB) merekodkan keuntungan sebelum cukai (PBT) berjumlah RM8 juta untuk tahun kewangan berakhir 31 Disember 2021, dalam suasana persekitaran mencabar akibat pandemik.
Jumlah tersebut 5.54 peratus lebih rendah berbanding RM8.53 juta yang direkodkan pada tahun kewangan 2020, manakala perolehan turut merosot sebanyak 4.08 peratus kepada 210.62 juta.
Ketua Pegawai Korporat BDB, Mohd. Iskandar Dzulkarnain Ramli berkata, kejayaan Kumpulan untuk terus merekodkan keuntungan merupakan hasil fokus tidak berbelah bahagi dan usaha untuk meningkatkan perniagaan teras BDB ke arah asas yang berdaya tahan, memaksimumkan kecekapan operasi, kebajikan kakitangan, penggunaan tenaga kerja serta penyusunan semula kewangan.
“Melangkah ke hadapan pada 2022 dengan projek besar dalam tangan, kami akan terus melaksanakan langkah-langkah ini untuk meningkatkan perniagaan teras, menambah baik kemampanan kewangan, menerima transformasi digital dan menjana aliran pendapatan baharu.
“Kesemua ini akan membantu Kumpulan menyelaraskan semula struktur operasi perniagaan, mempertajamkan produktiviti dan mengukuhkan kecekapan modal, seterusnya bangkit daripada fasa sukar dan memaksimumkan peluang pada 2022,” katanya dalam satu kenyataan. – KOSMO! ONLINE


42 pelajar tahfiz selamat dalam kebakaran
Oleh ROHANA MOHD. NAWI

28 Februari 2022, 3:40 pm
MACHANG – Seramai 42 pelajar asrama Maahad Tahfiz Al Quran Al Murshah, Labok di sini bertempiaran lari selepas menyedari sebahagian tandas yang dijadikan stor di sekolah pondok itu terbakar awal pagi tadi.
Kejadian disedari berlaku oleh salah seorang pelajar selepas terasa bahang panas di dalam madrasah itu pada pukul 1 pagi.
Ketua Balai Bomba dan Penyelamat Machang, Nik Ahmad Afsham Nik Pa berkata, pelajar itu kemudian mengejutkan rakan-rakannya sebelum mereka memaklumkan kepada empat tenaga pengajar di situ.
Menurutnya, kesemua pelajar dan tenaga pengajar sempat berlari keluar dari bangunan madrasah itu sebelum membuat panggilan kepada pihak bomba.
“Anggota bomba mendapati bahagian stor barangan di tingkat satu bangunan itu terbakar. Hanya 30 peratus bahagian bangunan madrasah terbakar dan siasatan mendapati, kesemua pelajar dan tenaga pengajar  selamat tanpa sebarang kecederaan,” katanya ketika dihubungi Kosmo! hari ini.
Sementara itu, Ketua Polis Daerah Machang, Deputi Superintendan Ganti Jimmy berkata, siasatan mendapati kebakaran dipercayai berpunca akibat litar pintas di dalam tandas yang dijadikan stor. Jumlah kerugian masih dalam siasatan. – KOSMO! ONLINE


Curi air hampir setengah juta bersihkan tangki kimia
Oleh NORHAYATI YAHAYA

28 Februari 2022, 3:26 pm
PELABUHAN KLANG – Kegiatan curi air yang dilakukan sebuah kilang pembersihan tangki kimia sejak lebih setahun lalu sehingga menyebabkan kerugian hampir setengah juta terbongkar selepas diserbu di Taman Perindustrian Pulau Indah di sini hari ini.
Operasi pada pukul 12 tengah hari itu melibatkan kerjasama Suruhanjaya Perkhidmatan Air Negara (SPAN) dan Pengurusan Air Selangor Sdn. Bhd. (Air Selangor).
Eksekutif Unit Komunikasi Korporat dan Hal Ehwal Pengguna SPAN, Ida Murni berkata, siasatan awal mendapati kilang itu melakukan aktiviti tersebut sejak November 2020 dan menyebabkan kerugian 195,000 meter padu air terawat berjumlah RM450,000.
“Pengusaha kilang melakukan satu sambungan secara haram daripada sesalur utama Air Selangor ke tiang utama tidak bermeter sepanjang 30 meter secara terus ke kilang.
“Sambungan dari paip jenis HDPE berukuran 50 milimeter (mm) tersebut bertujuan untuk mendapatkan bekalan air bagi menampung aktiviti harian kerja pembersihan tangki bahan kimia dan pekerja mereka,” katanya pada sidang akhbar selepas operasi.
Kata beliau, bagi mengaburi pihak berkuasa, kilang itu meletakkan satu papan di hadapan tiang utama tidak bermeter dan semakan Air Selangor mendapati premis berkenaan tidak mempunyai sebarang meter air dan akaun bekalan air yang sah.

“Hasil ujian air klorin di tapak juga mengesahkan bekalan air terawat milik Air Selangor. Siasatan lanjut masih dijalankan dan kes disiasat mengikut Seksyen 123(1) Akta Industri Perkhidmatan Air 2006,” jelasnya.
Ida menegaskan, sekiranya disabitkan kesalahan, pengusaha kilang itu boleh didenda sehingga RM100,000 atau penjara setahun atau kedua-duanya. -KOSMO! ONLINE


110 pelajar Malaysia di Australia terjejas banjir dipindahkan
Oleh AMREE AHMAD

28 Februari 2022, 3:37 pm
PUTRAJAYA – Kementerian Luar mengesahkan seramai 110 pelajar Malaysia di Queensland, Australia dipindahkan susulan banjir buruk yang melanda negeri tersebut sejak Jumaat lalu.
Menterinya, Datuk Seri Saifuddin Abdullah berkata, mereka itu merupakan penuntut di bawah tajaan pelbagai agensi daripada keseluruhan 200 pelajar yang mendaftar di Queensland.
“Setakat ini 75 pelajar berjaya dipindahkan ke pusat penempatan sementara di Universiti Queensland di ibu negerinya, Brisbane,” katanya menerusi hantaran dalam media sosial hari ini.
Sementara baki 35 orang lagi sedang dipindahkan oleh pasukan penyelamat ke kampus itu manakala secara keseluruhan, terdapat 348 rakyat Malaysia berdaftar di negeri berkenaan.
Wisma Putra ujar beliau, melalui Suruhanjaya Tinggi Malaysia di Canberra sedang memantau rapi keadaan rakyat kita termasuk kemungkinan banjir di negeri jirannya, New South Wales.
Pejabat misi diplomatik yang terletak di ibu negara Australia itu jelas Saifuddin, turut mendapat bantuan kerjasama yang erat daripada wakil komuniti Malaysia di Brisbane, Chan Wai Kiong.

Ia juga dipantau Presiden Majlis Pelajar Malaysia Australia, Razin Hadi dan menyelaraskan urusan perpindahan rakyat negara ini yang terjejas banjir ke pusat pemindahan ditetapkan.
“Kerajaan Queensland melalui siaran televisyen tempatan telah memaklumkan bahawa situasi bah tersebut dijangka berlarutan bagi tempoh sehingga lima hari akan datang,” jelas beliau.
Bahkan tambahnya, menurut agensi kaji cuaca Australia, situasi hujan diramal akan bergerak menghala ke arah selatan yang mungkin menjejaskan ibu negeri New South Wales, Sydney.
Justeru kata Saifuddin, Suruhanjaya Tinggi Malaysia bekerjasama dengan Konsulat Malaysia di Sydney untuk bersiap siaga dan sentiasa melaporkan pemantauan perkembangan banjir.
Rakyat Malaysia di kawasan terjejas bencana itu dinasihatkan untuk segera berhubung terus dengan pihak suruhanjaya yang beralamat di 7, Perth Avenue, Yarralumla, ACT Canberra.
Canseri tersebut turut boleh dihubungi menerusi talian telefon +61261 200 300 / 310 atau selepas waktu pejabat iaitu +61416 334 901 atau melalui e-mel [email protected] KOSMO! ONLINE


Pulau Pinang, Perak antara tujuh negeri terima amaran ribut petir
Oleh HARRITH HISHAM

28 Februari 2022, 4:04 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat serta angin kencang di beberapa negeri petang ini.
Menurut MetMalaysia, keadaan cuaca buruk itu melibatkan keseluruhan kawasan di Pulau Pinang dan Melaka sehingga lewat petang ini.
Di Kedah melibatkan Kulim dan Bandar Baharu manakala di Perak membabitkan Kerian, Larut, Matang Dan Selama, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim.
Di Selangor, cuaca buruk tertumpu di kawasan Hulu Selangor sementara di Johor melibatkan Tangkak, Muar, Batu Pahat dan Pontian.
Jelasnya lagi, amaran sama turut dikeluarkan di Sabah membabitkan Pedalaman (Tambunan), Pantai Barat (Putatan, Penampang, Kota Kinabalu, Tuaran, Ranau dan Kota Belud), Sandakan (Tongod, Telupid, Beluran dan Sandakan) dan Kudat sehingga pukul 6 petang.
Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 millimeter sejam dan sah dalam tempoh tidak melebihi enam jam untuk satu-satu keluaran. – KOSMO! ONLINE


Abdul Hamid hilang hak komen isu kartel dalam PDRM
Oleh EDDY AQMAL MOHAMED HAMIDI

28 Februari 2022, 3:50 pm
PUTRAJAYA – Suruhanjaya Integriti Agensi Penguatkuasaan (EAIC) menegaskan pihaknya sebulat suara mendapati bekas Ketua Polis Negara (KPN), Tan Sri Abdul Hamid Bador hilang haknya untuk membuat sebarang komen berkaitan isu kartel dalam pasukan keselamatan negara ini.
EAIC berkata, keputusan itu merujuk kepada kenyataan Abdul Hamid yang dilaporkan dalam media sebelum ini mengatakan dapatan siasatan suruhanjaya itu mengenai isu kewujudan kartel dalam Polis Diraja Malaysia (PDRM) adalah ‘cetek dan tidak betul’.
“Beliau tidak memberikan sebarang bukti yang dapat menyokong dakwaan dan tidak menamakan mana-mana pegawai yang terlibat dalam isu kartel tersebut selain mengakui tidak pernah membangkitkannya dalam mana-mana mesyuarat melibatkan Pengarah-Pengarah Jabatan PDRM Bukit Aman selaku KPN.
“Justeri, barisan Pesuruhjaya EAIC mendapati, beliau selaku KPN (ketika itu) tidak mengambil tindakan sewajarnya walaupun mengetahui isu kartel ini sejak 2020 yang mana beliau mempunyai kuasa untuk menanganinya sebelum mendedahkan kepada media,” katanya dalam satu kenyataan di sini hari ini.
Jelas kenyataan itu lagi, Abdul Hamid selaku KPN sepatutnya mengarahkan Jabatan Integriti dan Pematuhan Standard (JIPS) untuk menjalankan siasatan secara terperinci dan tindakan sewajarnya perlu diambil terlebih dahulu sebelum didedahkan kepada media.
“Terdapat saksi dalam siasatan EAIC yang menyatakan bahawa kenyataan mengenai kewujudan kartel oleh Abdul Hamid pada saat akhir sebelum kontrak beliau sebagai KPN tamat pada Mei 2021 menimbulkan persoalan tentang motif dan tujuan pendedahan tersebut,” katanya.

Tambah kenyataan itu, EAIC juga ingin menegaskan bahawa Abdul Hamid turut enggan untuk dirakamkan percakapan lanjut bagi mendapatkan penjelasan berkenaan dengan isu tersebut.-KOSMO! ONLINE


Penuntut universiti hina PDRM, Agong didenda RM4,000
Oleh NUZULSHAM SHAMSUDDIN

28 Februari 2022, 4:46 pm
KUALA LUMPUR – Padah menghina Polis Diraja Malaysia (PDRM) dan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dalam sosial Twitter, seorang penuntut di sebuah universiti didenda RM4,000 oleh Mahkamah Sesyen di sini hari ini.
Hakim M. M Edwin Paramjothy menjatuhkan hukuman itu ke atas Nur Azira Azman, 22, selaku Orang Kena Saman (OKS) selepas wanita itu mengaku bersalah atas pertuduhan yang disabitkan ke atasnya.
Sekiranya OKS gagal membayar jumlah denda itu dia boleh dipenjara selama enam bulan dan OKS membayar denda berkenaan.
Mengikut pertuduhan, Nur Azira didakwa secara sedar membuat dan memulakan penghantaran pernyataan bersifat jelik menggunakan perkhidmatan aplikasi Twitter @nuraziraazmann dengan niat untuk menyakitkan hati orang lain pukul 2.59 pagi pada 20 April 2021.
Hantaran itu kemudian telah dibaca di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersial, Ibu Pejabat Polis Bukit Aman di sini pukul 1.30 petang pada hari yang sama (20 April 2021).
Berikutan itu pertuduhan dikemukakan mengikut Seksyen 233 (1) (a) Akta Komunikasi dan Multimedia 1998 dan boleh dihukum mengikut Seksyen 233 (3) akta sama, membawa hukuman denda maksimum RM50,000 atau penjara hingga setahun atau kedua-duanya

Terdahulu, Timbalan Pendakwa Raya Najihah Farhana Che Awang memohon hukuman setimpal bagi memberi pengajaran kepada OKS.
Bagaimanapun, peguam Mahajoth Singh yang mewakili OKS berkata anak guamnya yang merupakan penuntut jurusan Sains Komputer memohon hukuman ringan kerana dia telah memberikan kerjasama yang baik sepanjang siasatan dijalankan. – KOSMO! ONLINE


‘AGC bertanggungjawab buat keputusan kes dadah anak Vincent Tan’
28 Februari 2022, 4:19 pm
KUALA LUMPUR – Polis Diraja Malaysia (PDRM) mengesahkan sudah selesai menjalankan siasatan berhubung dakwaan kes dadah melibatkan anak lelaki ahli perniagaan terkemuka, Tan Sri Vincent Tan tiga tahun lalu.
Pengarah Jabatan Siasatan Jenayah Narkotik (JSJN) Bukit Aman, Datuk Ayob Khan Mydin Pitchay berkata, tanggungjawab dan tugas PDRM telah selesai sebaik kertas siasatan diserahkan kepada Pejabat Peguam Negara (AGC) .
“Kita (polis) sudah tiada kuasa sebaliknya Peguam Negara berkuasa sama ada untuk membuat pendakwaan, meneruskan perbicaraan atau sebaliknya.
“Di pihak polis, kita jalankan siasatan dan hantar kertas siasat kepada AGC sama ada untuk teruskan perbicaraan. Ini bergantung kepada budi bicara Peguam Negara bukannya tanggungjawab polis.
“Kalau nak tanya perincian lanjut dan perkembangan kes, boleh tanya AGC, mereka yang menentukannya,” katanya pada sidang akhbar di Ibu Pejabat Polis Kotinjen Kuala Lumpur, di sini hari ini.
Beliau berkata demikian ketika diminta mengulas dakwaan akaun Twitter Edisi Siasat baru-baru ini yang mendakwa anak lelaki Vincent Tan ditahan atas kesalahan dadah pada 2019.

Dakwa Edisi Khas lagi, kes berkenaan bagaimanapun telah ditutup oleh Peguam Negara ketika itu, Tan Sri Tommy Thomas. – KOSMO! ONLINE


Fenomena salji di tanah tinggi bukan perkara mustahil
Oleh KOSMO!

28 Februari 2022, 3:59 pm
PETALING JAYA – Fenomena salji turun di Gunung Kinabalu pagi tadi menjadi topik bualan dalam kalangan pengguna media sosial apabila rata-ratanya teruja melihat kejadian itu.
Ketua Pengarah Jabatan Meteorologi Malaysia (MetMalaysia), Muhammad Helmi Abdullah dalam satu perkongsian video di Twitter memaklumkan kejadian salji di kawasan pergunungan tersebut bukan perkara yang mustahil berlaku.
“Ia bukan satu perkara mustahil berlaku bagi tanah tinggi seperti di Gunung Kinabalu.
“Ini disebabkan apabila suhu udara mencecah 0 darjah Celsius atau dibawah dari takat suhu tersebut,” katanya.
Jelas beliau, salji boleh terbentuk dengan syarat apabila terdapat kelembapan yang mencukupi dan suhu persekitaran sejuk.
Terbaharu, tular di media sosial beberapa rakaman memaparkan kejadian salji yang berlaku di Gunung Kinabalu hasil perkongsian para pendaki di sana. – KOSMO! ONLINE


Rasa nyawa bagaikan di hujung tanduk – Fify Azmi
Oleh SAIRUL ZAMRI MISRANI

28 Februari 2022, 4:03 pm
PETALING JAYA – Pelakon meningkat naik Fify Azmi berdepan detik cemas selepas resort tempatnya menginap di Pulau Perhentian, Terengganu dibadai ribut dan angin kencang berterusan baru-baru ini.
Menurut Fify, dia bersama kekasih hatinya yang juga pelakon Nafiez Zaidi ke pulau tersebut atas jemputan bagi ulasan berbayar resort tersebut untuk tempoh lima hari bermula 24 Februari.
“Kami sampai di Pulau Perhentian pada 24 Februari lalu dan sepatutnya pulang semalam. Tapi disebabkan ribut melanda tempat kami tinggal dan kawasan sekitar, Jabatan Laut Malaysia beritahu bot masih tidak dibenarkan untuk ke jeti Besut.
“Empat hari berturut-turut hujan lebat turun tapi paling teruk pada hari Jumaat dan Sabtu apabila tempat kami tinggal dibadai ribut. Jujur semasa kejadian, saya rasa nyawa bagaikan di hujung tanduk, reda sahaja apa akan berlaku ketika itu.
“Bayangkan hujan lebat sepanjang hari dengan angin kencang. Memang satu aktiviti outdoor (luar) pun kami dan pengunjung lain tak dapat lakukan. Tapi alhamdulillah hari ini bila cuaca dah okey, barulah bot dibenarkan untuk ke jeti,” katanya kepada Kosmo! Online.
Pelakon drama Ratu Tenpin itu bagaimanapun bersyukur kerana resort penginapananya sedikit terlindung daripada laluan ribut yang teruk melanda kawasan Long Beach di pulau Perhentian Kecil.

“Alhamdulillah tempat kami tinggal tiada kejadian buruk kecuali angin kuat menyebabkan ombak kuat dan kami terkandas tak boleh keluar dari kawasan tersebut.
“Bukan kami selaku orang luar je terkejut, orang tempatan dan penduduk asal pun terkejut dengan kejadian ini kerana sepatutnya hujung Februari sudah tiada ribut. Mungkin benda dah nak berlaku, syukur tiada kemalangan jiwa dalam kalangan 400 orang pengnjung yang terkandas ketika itu,” katanya lagi.
Pada masa sama, Fify atau nama sebenarnya Nur Afiqah Mohamed Azmi, 32, turut menasihatkan sesiapa sahaja yang berhasrat bercuti ke kawasan pulau terutama di sebelah Pantai Timur agar menanguhkan terlebih dahulu kerana keadaan cuaca masih tidak menentu.
“Kalau ikutkan, pihak resort yang jemput kami pun tak jangka langsung akan jadi begini sebab tidak pernah berlaku sebelum ini.
“Mana-mana yang berhasrat nak ke pulau dalam masa terdekat kalau boleh tangguhkan dulu. Pergilah bulan April atau selepas raya nanti ke,” katanya.
Terdahulu, Fify ada memuat naik video berupa reels dalam Instagram memaparkan dirinya dan beberapa pengunjung lain yang terkandas disebabkan ribut dan hujan lebat berterusan melanda pulau peranginan terkenal itu. – KOSMO! ONLINE


Kuota VTL perlu ditambah
Oleh MOHAMAD FAIZAL HASHIM

28 Februari 2022, 3:00 pm
KULAI – Kerajaan negeri sentiasa menegaskan kerajaan Persekutuan untuk bersiap sedia melangkah ke fasa endemik secepat mungkin bagi membolehkan usaha pembukaan sempadan Malaysia-Singapura diperluaskan.
Menteri Besar, Datuk Seri Hasni Mohammad berkata, perkara itu mengambil kira faktor jumlah peratusan individu yang mendapatkan dos penggalak semakin meningkat ketika ini.
Melihatkan perkembangan positif itu, Hasni berkata, kerajaan perlu meningkatkan kuota pengembara antara kedua-dua negara melalui inisiatif Laluan Perjalanan Lengkap Vaksin (VTL) darat ditambah.
“Saya mendapat petunjuk daripada kerajaan Persekutuan bahawa bilangan jumlah pengembara yang menggunakan VTL darat sedang dikaji dari semasa ke semasa.
“Ia adalah usaha berterusan secara bersama antara kerajaan Pusat dengan kerajaan Singapura bagi menambah bilangan pengembara menggunakan inisiatif tersebut,” katanya.
Beliau berkata demikian pada sidang akhbar selepas merasmikan Majlis Kepimpinan Pusat Sahabat Usahawan Amanah Ikhtiar Malaysia Wilayah Johor 2022 di Hotel Impiana Senai, di sini hari ini. – KOSMO! ONLINE


Netizen nampak ‘baby bump’, isteri Remy Ishak hamil?
Oleh NUR EMIRA SAIZALI

28 Februari 2022, 2:27 pm
PETALING JAYA – Nama pelakon terkenal Remy Ishak tiba-tiba menjadi bahan bualan netizen hari ini apabila ada netizen mendakwa ternampak ‘baby bump’ dalam sebuah video milik isterinya Ezza Yusof.
Ezza, 39, menjadi tumpuan selepas ada yang mendakwa terdapat perubahan bahagian perut dalam satu sebuah videonya sedang memperagakan sepasang kasut jenama miliknya.
Meskipun tiada sebarang pengesahan daripada Ezza yang juga seorang usahawan, terdapat netizen sudah mula mengucapkan tahniah kepada isteri pelakon filem Sangkar itu.
Kebanyakan mereka melahirkan rasa teruja dan berharap agar penampakan baby bump tersebut benar-benar berlaku.
“Comelnya, penampakan baby bump,” komen seorang netizen.
Lebih mengundang tanda tanya ialah apabila aktres popular, Fasha Sandha turut meninggalkan komen seperti memberi bayangan Ezza sedang berbadan dua.

“Sudah guna beg bersaiz besar. Petanda baik itu, nak kena isi macam-macam nanti (diikuti emoji botol susu bayi),” komennya.
Kosmo! pada 13 Januari lalu melaporkan Remy atau nama sebenarnya Muhammad Zalimei Ishak sudah mula risau dan sering memikirkan soal zuriat selepas hampir enam bulan bernikah.
Sebagai info, Remy dan Ezza bernikah pada 21 Ogos tahun lalu selepas lapan tahun bercinta dan saling mengenali hati budi. – KOSMO! ONLINE


Polis buka siasatan video pemandu van dipukul
Oleh FITRI HAZIM

28 Februari 2022, 2:22 pm
SERDANG – Polis membuka kertas siasatan susulan penularan video dalam Facebook berkaitan dakwaan kejadian seorang pemandu kenderaan jenis Proton Saga BLM telah memukul seorang pemandu van di Jalan PJU 3, Taman Puncak Jalil, Seri Kembangan di sini baru-baru ini.
Ketua Polis Daerah Serdang, Asisten Komisioner A.A Anbalagan berkata, pihaknya telah mengesan sebuah rakaman video yang berdurasi 21 saat itu tular di Facebook sejak semalam.
“Dalam rakaman video tersebut juga kelihatan lelaki tersebut telah mengeluarkan kata-kata ‘Nak lagi tak, nak lagi tak’ sambil menumbuk mangsa beberapa kali.
“Rakaman juga menunjukkan lelaki terbabit telah menarik keluar mangsa dari van sehingga jatuh ke tengah jalan,” katanya dalam satu kenyataan di sini semalam.
Anbalagan berkata, punca kejadian masih tidak dapat dikenal pasti kerana sehingga kini tiada sebarang laporan polis dibuat kedua-dua pihak.
Sehubungan itu katanya, pihak Ibu Pejabat Polis Daerah (IPD) Serdang telah membuka siasatan di bawah Seksyen 323/506 Kanun Keseksaan untuk kejadian tersebut.

“Kami memohon kerjasama dari individu yang terlibat dalam kejadian tersebut untuk tampil membantu siasatan.
“Orang ramai boleh menghubungi pegawai penyiasat kes, Inspektor Sophian Sian di talian 016-5092654 atau Bilik Gerakan IPD Serdang di talian 03-80742222 untuk tindakan lanjut,” jelasnya. – KOSMO! ONLINE


400 pelancong Pulau Perhentian terkandas akhirnya dibenarkan pulang
Oleh TENGKU DANISH BAHRI TENGKU YUSOFF

28 Februari 2022, 2:08 pm
BESUT – Hampir 400 pelancong yang terkandas di Pulau Perhentian di sini sejak enam hari lalu boleh menghela nafas lega apabila boleh pulang ke daratan pada hari ini.
Pengerusi Persatuan Pengusaha Resort dan Pelancongan Pulau Perhentian, Abdul Aziz Che Abdullah berkata, Jabatan Laut memberikan perkhidmatan bot yang membawa mereka pulang ke Jeti Kuala Besut di sini beroperasi semula ekoran cuaca yang semakin baik.
“Sebelum ini pelancong terbabit termasuk 18 kanak-kanak terkandas di pulau peranginan ini ekoran laut bergelora dan ombak kuat yang tidak selamat untuk sebarang aktiviti air.
“Mereka yang kebanyakan berasal dari Lembah Klang dan Pahang selain penduduk tempatan (Terengganu) rata-ratanya lega dan bersyukur dapat pulang ke rumah masing-masing setelah agak lama terkandas,” katanya kepada Kosmo! di sini hari ini.
Abdul Aziz berkata, beliau dan beberapa pengusaha lain telah menyediakan 15 bot untuk membawa pulang kesemua pelancong itu ke Jeti Kuala Besut yang memakan masa kira-kira 45 minit setiap perjalanan.
Kosmo! hari ini melaporkan cuaca buruk sejak Jumaat lalu menyebabkan kira-kira 400 pelancong terkandas di Pulau Perhentian dan terpaksa terus menginap di 19 hotel dan resort yang terdapat di pulau peranginan terkenal itu.

Sebahagian pengusaha mengambil inisiatif menganjurkan pelbagai aktiviti sampingan di daratan bagi menghilangkan kebosanan pengunjung terlibat. – KOSMO! ONLINE


Bomba selamatkan budak lelah kronik terkandas banjir
Oleh ROSALWANI CHE SOH

28 Februari 2022, 3:08 pm
TANAH MERAH – Seorang kanak-kanak yang menghidap lelah kronik terpaksa dibawa menaiki bot bomba sejauh dua kilometer selepas rumahnya di Kampung Jerangau di sini digenangi air petang semalam.
Mangsa, Muhammad Adib Harraz Mohd. Raimi, 4, diselamatkan anggota bomba sebelum dibawa untuk menerima rawatan di Hospital Tanah Merah di sini.
Ketua Balai Bomba dan Penyelamat Tanah Merah, Mohd. Rafain Mat Zain berkata, pihaknya menerima laporan pukul 4 petang sebelum bergegas ke rumah kanak-kanak itu.
Menurutnya, paras air di kawasan kampung itu semakin naik semasa mangsa diserang lelah.
“Selepas menerima maklumat, lima anggota bomba terus bergegas ke lokasi kejadian dengan sebuah bot untuk menyelamatkan mangsa.
“Kita mengambil masa kira-kira satu jam 30 minit memindahkan kanak-kanak itu dan ibunya ke kawasan yang selamat,” katanya ketika dihubungi Kosmo! hari ini.

Mohd. Rafain berkata, dua beranak itu dibawa dengan sebuah kereta ke Hospital Tanah Merah bagi menerima rawatan. – KOSMO! ONLINE


SAG Awards: Squid Game menang besar, ‘tundukkan’ Hollywood
Oleh MOHD. HAIKAL ISA

28 Februari 2022, 2:23 pm
HATRIK buat siri televisyen fenomana global, Squid Game apabila memenangi tiga trofi pada acara berprestij, Screen Actors Guild Awards (SAG Awards) 2022 yang berlangsung sebentar tadi.
Squid Game melakar sejarah tersendiri apabila pelakon utamanya iaitu Lee Jung-jae dinobatkan sebagai Pelakon Drama Bersiri Lelaki Terbaik dan HoYeon Jung pula dinamakan sebagai Pelakon Drama Bersiri Wanita Terbaik selain drama berkenaan diangkat sebagai Ensemble Drama Bersiri Televisyen Terbaik.
Pelakon utama Squid Game, Jung-jae (kanan) dan HoYeon mencipta sejarah tersendiri dalam SAG Awards 2022.
“Dah lama saya hanya duduk dan memerhatikan kalian semua di skrin besar, bermimpi suatu hari saya akan jadi seorang aktres. Saya sayang semua kru Squid Game!,” ujar HoYeon ketika memberi ucapan.
Kejayaan tersebut sekali gus membuktikan produk seni hasil pembikinan industri Korea Selatan bukan hanya ‘mendunia’ dari segi sambutan audiens tetapi juga diberikan pengiktirafan selayaknya di Hollywood.
Squid Game juga mencatat sejarah sebagai siri televisyen bukan berbahasa Inggeris pertama dalam sejarah pernganjuran yang berjaya menang utama lakonan.
Aktor berkaliber, Will Smith diangkat sebagai Pelakon Filem Lelaki Terbaik menerusi filem lakonan, King Richard.
Dalam pada itu, bagi kategori filem, Coda dinamakana sebagai Filem Terbaik menewaskan empat filem dalam senarai pencalonan lain iaitu Belfast, Don’t Look Up, House of Gucci dan King Richard.

Will Smith yang mempamerkan lakonan luar biasa dalam King Richard menang kategori Pelakon Filem Lelaki Terbaik sementara Jessica Chastain menerusi filem The Eyes of Tammy Faye dinamakan sebagai Pelakon Filem Wanita terbaik.
Kejayaan Jessica sekali gus mengenepikan saingan beberapa pelakon handalan lain yang bertanding dalam kategori sama iaitu Olivia Colman, Lady Gaga, Jeniffer Hudson dan Nicole Kidman.
Coda turut mencipta kejayaan berganda apabila pelakonnya, Troy Kotsur memenangi trofi Pelakon Pembantu Lelaki Terbaik sementelah Ariana DeBose membawa pulang trofi Pelakon Pembantu Wanita Terbaik hasil keberkesanan lakonan dalam West Side Story.
SAG Awards 2022 berlangsung di Barker Hangar, Santa Monica, California, Amerika Syarikat. Acara berkenaan merupakan antara yang berprestij di peringkat antarabangsa selepas Academy Awards dan British Academy Film Awards. – KOSMO! ONLINE


RM12 juta untuk baik pulih jalan raya sekitar Ipoh
Oleh KOSMO!

28 Februari 2022, 3:18 pm
IPOH – Kira-kira RM12 juta akan diperuntukkan pihak bagi kerja penurapan semula jalan yang tidak sempurna di seluruh bandar raya ini.
Datuk Bandar Ipoh, Datuk Rumaizi Baharin berkata, ia membabitkan 67 lokasi yang akan dilaksanakan secara berperingkat-peringkat bermula pertengahan Mac hingga Julai ini.
Menurut beliau, kos pembaikan tersebut adalah menerusi dana Sistem Maklumat Rekod-Rekod Jalan Raya Malaysia (MARRIS).
“Keseluruhan panjang jalan adalah 56 kilometer termasuk jalan utama di kawasan bandaraya Ipoh, pusat bandar, kawasan perumahan dan perindustrian.
“Tindakan membaikpulih jalan ini juga susulan respons daripada aduan pelbagai pihak berhubung isu kerosakan jalan di beberapa tempat sekitar bandaraya Ipoh,” ujarnya kepada pemberita pada sidang akhbar berhubung penurapan semula jalan-jalan di bandaraya Ipoh di Bangunan Dewan Mesyuarat MBI di sini.
Katanya, antara aduan kerap diterima ialah jalan berlubang, permukaan jalan beralun, tampalan oleh agensi utiliti yang tidak sempurna serta kerosakan akibat takungan air.

“Tanggungjawab melaksanakan kerja penurapan ini diamanahkan kepada pihak konsesi iaitu syarikat Puncak Emas Infra Sdn. Bhd. melalui peruntukan MARRIS.
“Kerja-kerja ini akan memakan masa. Kita perlu memahami faktor bandar lama yang sedang dibangunkan, jadi kita sekarang dalam proses menambahbaik dari aspek digital dan utiliti,” katanya. – KOSMO! ONLINE


KJ seru rakyat Kelantan cucuk vaksin, dos penggalak
Oleh KOSMO!

28 Februari 2022, 2:18 pm
PETALING JAYA – Menteri Kesihatan, Khairy Jamaluddin Abu Bakar menyeru rakyat di negeri Kelantan untuk segera mengambil suntikan vaksinasi serta dos penggalak bagi melindungi diri daripada wabak Covid-19.
Beliau berkata demikian menerusi satu ciapan yang dimuat naik di laman Twitter miliknya hari ini.
Menurut Khairy Jamaluddin, setakat ini Kelantan merekodkan jumlah penerima dos penggalak paling rendah berbanding negeri-negeri lain.

“Sekarang ini Kelantan paling rendah sekali ambil booster, saya runsing, pesakit di Unit Rawatan Rapi (ICU) di sana sedang penuh.
“Saya harap sangat semua penduduk di Kelantan supaya cucuk vaksin dan booster,” ciapnya.
Dalam pada itu, beliau turut berkongsikan data semasa mengenai jumlah penerima dos penggalak bagi setiap negeri.

Terdahulu, Timbalan Menteri Kesihatan 1, Datuk Dr. Noor Azmi Ghazali berkata, Kelantan merupakan antara tiga negeri mencatatkan kadar vaksinasi terendah dalam kalangan kanak-kanak berusia lima hingga 11 tahun selain di Terengganu dan Sabah. – KOSMO! ONLINE


[VIDEO] Roslan Shah rebah ketika program WHI
Oleh MOHAMMAD SHAHEMY AZMI

28 Februari 2022, 2:45 pm
PETALING JAYA – Keterujaan penyanyi dan pengacara, Roslan Shah yang dijemput menjadi tetamu undangan dalam program Wanita Hari Ini (WHI) bertukar jadi detik mengejutlan apabila tiba-tiba rebah dan terlungkup ketika siaran langsung ke udara sebentar tadi.
Dalam siaran langsung tersebut, Roslan Shah atau mesra disapa Cik Lan dilihat sedang ditemu bual oleh dua pengacara iaitu Fatin Hamimah dan Hawa Rizwana dengan topik bertajuk Si Mulut Tempayan.
Suasana menjadi kecoh apabila Cik Lan yang baharu sahaja menjawab soalan daripada pengacara, Fatin Hamimah tiba-tiba dilihat batuk dan jatuh terlungkup di atas meja kaca yang berada di hadapannya.
Salah seorang pengacara WHI, Hawa Rizwana yang juga berada di lokasi kejadian ketika dihubungi Kosmo! Online memberitahu, dia bersama rakan pengacara, Fatin terkejut dan tergamam selepas melihat cik Lan tiba-tiba pengsan.
“Saya dan juga Fatin sangat terkejut melihat cik Lan tiba-tiba rebah. Mujur ada kru produksi segera memberikan bantuan,” katanya.
Sewaktu diminta untuk menceritakan lebih lanjut keadaan selebriti kelahiran Singapura itu, Hawa bagaimanapun tidak dapat memberikan butiran lanjut dan meminta supaya menunggu kenyataan yang akan dikeluarkan oleh pihak produksi WHI.

Sehingga kini usaha untuk mendapatkan perkembangan daripada pihak Roslan masih tidak berjaya, panggilan telefonnya juga tidak terjawab.
Semalam selebriti serba boleh itu ada memuat naik hantaran dalam InstaStory miliknya memberitahu bahawa dia berada dalam keadaan kurang sihat.
“Esok (semalam) sebelum masuk studio TV3 kena buat ujian calitan dan hantar malam mini (malam tadi) juga.
“Walaupun kepala kurang sihat kena hujan sudah dua hari,” tulisnya – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Salji turun di Gunung Kinabalu
Oleh IVAN AMIRUL

28 Februari 2022, 2:55 pm
RANAU – Sebuah video seorang individu merakamkan kejadian salji turun di kawasan Gunung Kinabalu menggemparkan pelayar laman sosial Facebook, hari ini.
Video berdurasi kira-kira satu minit berkenaan mula menjadi tular sejak pagi tadi ekoran fenomena terbabit jarang berlaku di Malaysia.
Malim Gunung yang juga pelatih Via Ferrata, Hajiri Sulumin, 47, berkata, peluang dapat melihat fenomena salji turun di Gunung Kinabalu adalah pengalaman kedua selepas kali pertama melihatnya pada tahun 2018.
“Ia berlaku kira-kira pukul 7.18 pagi dan fenomena itu memang salji sebab ringan. Kalau ketulan ais, pasti kita dapat rasakan ia lebih berat.
“Saya berada di pusat pemeriksaan Sayat-Sayat sewaktu salji turun pagi tadi tetapi fenomena itu hanya sekitar dua hingga tiga minit sahaja,” katanya.
Sementara itu, Penolong Pengarah Taman Kinabalu, Justinus Guntabid berkata, menurut rekod sebelum ini menyatakan fenomena salji turun di Gunung Kinabalu pernah berlaku pada tahun 1975 dan 1993.

“Malahan kejadian terbabit dipercayai turut berlaku pada tahun 2018 namun ada pihak menyatakan fenomena ketika itu sebenarnya adalah proses pembekuan dan bukannya salji.
“Bagaimanapun, kejadian kali ini memang boleh dilihat dengan jelas ia ialah salji. Saya menyifatkan individu yang dapat melihat keadaan ini boleh dikatakan bertuah kerana ia jarang berlaku di negara kita,” katanya.
Mengulas lanjut, Justinus menyatakan purata suhu antara pukul 2 hingga 10 pagi tadi adalah sekitar 6.9 sehingga 12.3 celsius dan disifatkan lebih sejuk daripada biasa tetapi belum dapat dipastikan sama ada bacaan suhu di Panalaban atau kawasan di atasnya lebih sejuk atau sebaliknya.
Menurut Justinus, purata kelembapan di kawasan terbabit pula sekitar 52 hingga 62 celsius bagi tempoh masa sama sekaligus menunjukkan kadar kelembapan lebih lembap daripada kebiasaanya pada bacaaan hampir 70 celsius. – KOSMO! ONLINE


Tarikh pembukaan sempadan diumum dalam masa terdekat
Oleh MUHD AFIQ AL-HAFIZ MAT YUSOF

1 Mac 2022, 7:38 pm
PETALING JAYA – Cadangan tarikh bagi pembukaan sempadan negara akan diumum oleh Perdana Menteri, Datuk Seri Ismail Sabri Yaakob dalam masa terdekat.
Menteri Kanan Pertahanan, Datuk Seri Hishammuddin Tun Hussein berkata, satu keputusan secara prinsip telah dicapai iaitu pembukaan semula sempadan negara merupakan satu keperluan.
“Ia bersandarkan kepada tiga perkara asas iaitu memberi keselesaan kepada pengembara dan tidak merumitkan perjalanan mereka, berpandukan sains dan fakta terkini berkaitan Covid-19 serta membandingkan keperluan pembukaan sempadan dengan negara-negara lain.
“Mengambil kira keputusan prinsip berkenaan, Kementerian dan agensi berkaitan sedang memperincikan protokol termasuk pra pelepasan dan ketibaan ke dalam negara. Sebaik sahaja protokol tersebut dimuktamadkan dan kebenaran diberikan, rakyat Malaysia boleh pergi ke negara yang turut telah membuka sempadannya,” katanya dalam sidang akhbar dalam talian hari ini.
Mengulas lanjut, terdapat satu lagi kaedah untuk rakyat pergi ke luar negara iaitu menerusi skim Vaccinated Travel Lane (VTL).
“Skim ini membolehkan pergerakan keluar dan masuk antara Malaysia dengan negara yang masih menutup pintu sempadannya.

“Buat masa ini skim VTL telah dimanfaatkan antara Malaysia-Singapura. Perdana Menteri juga telah umum skim VTL antara Malaysia-Thailand dan Malaysia-Brunei bakal dilaksanakan dalam masa terdekat,” jelasnya.
Tambahnya, dalam masa sama, Kementerian Luar Negeri dan Kementerian Pengangkutan juga sedang meneliti negara-negara yang berpotensi untuk dimasukkan dalam senarai skim VTL dari masa ke masa. – KOSMO! ONLINE.


Amirudin positif Covid-19
Oleh MOHD YUNUS YAKKUB

1 Mac 2022, 10:23 pm
SHAH ALAM – Menteri Besar Selangor, Datuk Seri Amirudin Shari disahkan positif Covid-19.
Sekretariat Akhbar Menteri Besar Selangor dalam kenyataannya memaklumkan ini susulan hasil ujian RT-PCR yang dijalankan pada hari ini.
“Justeru, beliau akan menjalani kuarantin kendiri selama tujuh (7) hari mengikut protokol kesihatan yang ditetapkan oleh Kementerian Kesihatan (KKM).
“Beliau dijadualkan kembali bertugas secara rasmi mulai hari Selasa depan iaitu 8 Mac ini, ” katanya hari ini.
Sehubungan itu, bagi pihak Menteri Besar, beliau memohon maaf atas kesulitan yang timbul susulan perkembangan ini dan memohon agar sesiapa yang berurusan dengan beliau dalam tempoh 48 jam terdahulu dapat menjalani saringan Covid-19 yang sewajarnya. -KOSMO! ONLINE.


Bayi belum sebulan, ‘YouTuber’ sudah bincang soal jodoh anak
Oleh KOSMO!

1 Mac 2022, 8:00 pm
JAKARTA – Pesohor media sosial dan bintang YouTube Indonesia, Atta Halalintar sudah mula membicarakan soal jodoh anak sulungnya, Ameena Hanna Nur Atta meskipun bayi itu baru berusia seminggu.
Menurut laporan Suara.com, Atta yang berkahwin dengan anak penyanyi popular Kris Dayanti iaitu Aurel Hermansyah berkata, jodoh anaknya tidak perlu datang dari keluarga kaya.
Atta berkata perkara paling penting yang akan dinilai daripada bakal menantunya adalah pegangan agamanya.
“Saya tidak akan memarahi mana-mana jejaka yang cuba mendekati Ameena kelak.
“Tidak kisah jika dia datang menjemput anak saya hanya menggunakan motosikal, janji pegangan agamanya kuat,” kata Atta.
Jawapan Atta menuai pujian netizen yang bersetuju dengan kriteria yang ditetapkan oleh lelaki itu untuk mengahwini anaknya.

“Sangat bagus jawapan anda, terserlah aura kebapaannya,” komen seorang pengguna media sosial. – Agensi


Dulu gaji puluh ribu, tapi banyak hutang! – Faizal Ismail
Oleh HARYATI KARIM

1 Mac 2022, 7:41 pm
PETALING JAYA – Biarpun tidak lagi bekerja dalam bidang hiburan dan menjana pendapatan lumayan seperti dahulu, bekas penyampai radio popular, Faizal Ismail mendedahkan kehidupannya kini lebih tenang.
Sejak mendekatkan diri dengan agama dan mengikut tabligh, Faizal atau mesra disapa dengan gelaran FBI menyedari wang ringgit dan harta bukanlah pengukur kejayaan seseorang.
Akuinya, dahulu dia memerlukan sekitar RM14,000 sebulan hanya untuk membayar komitmen bulanan berbanding hari ini hutangnya yang tinggal hanyalah sebuah kereta.
“Bayangkan dahulu perbelanjaan saya sekeluarga termasuk komitmen bulanan mencecah sehingga RM14,000.
“Jadi, saya bekerja keras untuk mencari wang. Ketika itu bagi saya, apa yang dilakukan adalah betul.
“Apabila terlalu kejar wang dan dunia, perkara paling penting saya tertinggal. Contoh disebabkan terlalu sibuk, solat pun asal sempat kadang-kala terlepas. Memanglah pendapatan lumayan, tetapi hutang pun banyak,” kongsi Faizal.

Tersedar dari kealpaan, Faizal tekad mengubah cara kehidupan seluruh keluarganya untuk lebih dekat dengan agama.
Kini, mereka sekeluarga bahagia dengan kehidupan yang serba sederhana.
“Alhamdulilah sekarang walaupun pendapatan tidak lumayan seperti dahulu, tetapi sentiasa ada.
“Sebelum ini saya ada beberapa buah rumah dijadikan aset, tetapi saya telah jual semuanya. Sekarang kehidupan saya tenang kerana hutang yang tinggal hanyalah sebuah kereta,”ujar Faizal lagi.
Demi istiqamah dalam mendekatkan diri dengan agama, Faizal, 45, yang memiliki nama besar dalam bidang radio dan pengacaraan kini nekad terlibat dalam acara yang menjurus ke jalan agama serta dakwah sahaja.
“Demi kekalkan istiqamah di jalan Allah SWT, saya fokus undangan sebagai moderator forum dan tetamu jemputan.
“Jika jadi pengacara program pun saya pilih yang ada unsur dakwah sahaja. Tiada lagi gaji puluhan ribu.
“Memang dari segi wang tunai tidak banyak macam dahulu, tapi rezeki saya sekarang tidak putus.
“Jumlahnya sedikit tetapi berterusan. Oleh itu saya sudah tidak meminta-minta. Sebelum ini, jika saya menjadi pengacara saya akan menentukan harga.
“Sekarang saya menerima seadanya rezeki yang diberi oleh Allah.
“Insya-Allah, apabila kita meletakkan agama di depan dan Allah dalam hati, Allah pasti jaga keperluan kita di dunia dan akhirat,” katanya yang ditemui pada majlis sidang media pelancaran program umrah syarikat Syabibah Travel & Tours baru-baru ini.
Faizal yang menyandang jawatan Pengurus Promosi syarikat Syabibah Travel & Tours bakal berangkat ke Mekah pada Ramadan depan untuk menunaikan umrah bersama peserta dan selebriti jemputan iaitu Zulin Aziz, Bell Ngasri dan Saharul Ridzwan. – KOSMO! ONLINE


Beku akaun simpanan, 9 individu, 3 syarikat saman CIMB Bank
Oleh NUZULSHAM SHAMSUDDIN

1 Mac 2022, 11:08 pm
KUALA LUMPUR – Seramai sembilan individu dan tiga syarikat yang juga pemegang akaun CIMB Bank memfailkan saman terhadap bank itu berhubung pembekuan akaun simpanan serta akaun semasa mereka.
Pembekuan akaun itu dibuat oleh bank tersebut pada Januari lalu atas alasan disyaki terbabit dalam kegiatan haram dan mencurigakan bagi akaun berkenaan.
Kesemua indvidu selaku plaintif memfailkan saman tersebut menerusi Tetuan Nazmi Zaini Chambers di Mahkamah Tinggi di sini semalam dengan menamakan CIMB Bank Berhad dan CIMB Islamic Bank Berhad masing-masing sebagai defendan pertama dan kedua.
Peguam Nazmi Mohd. Zaini yang mewakili semua plaintif ketika dihubungi berkata, pengurusan kes ditetapkan 15 Mac ini secara di hadapan Timbalan Pendaftar Mahkamah Tinggi S.Malarselvi.
Berdasarkan pernyataan tuntutan, plaintif yang juga pendeposit akaun simpanan dan akaun semasa yang disediakan defendan itu, mendakwa mereka mengetahui akaun berkenaan dibekukan kedua-dua defendan pada 26 Januari hingga 28 Januari lalu.
Berikutan itu, mereka kemudian telah menghubungi cawangan kedua-dua defendan bagi mendapatkan penjelasan dan dimaklumkan mereka disyaki terbabit dalam kegiatan haram serta mencurigakan membabitkan akaun berkenaan.

Menurut plaintif mereka dimaklumkan jumlah (wang) yang dibekukan adalah sebahagian daripada transaksi terapung sementara menunggu penyelesaian transaksi itu dan semua plaintif dimaklumkan sistem perbankan secara dalam talian defendan dalam proses penyelenggaraan teknikal.
Plaintif pada setiap masa mendakwa mereka tidak pernah terbabit menjalankan transaksi yang membenarkan defendan membekukan atau menahan akaun berkenaan.
“Tindakan defendan membeku atau menahan akaun itu tanpa sebarang alasan dibenarkan di dalam Klausa 7, Terma dan Syarat Akaun Simpanan dan Terma dan Syarat Akaun Semasa adalah suatu kemungkiran kontrak antara plaintif dan defendan selain pembekuan atau penahanan akaun itu menyebabkan plaintif mengalami kesukaran, kesulitan dan kepayahan apabila tidak boleh mengguna pakai akaun berkenaan,” kata plaintif.
Dakwa plaintif, defendan mengabaikan tugasnya apabila membenarkan kecuaian pihak ketiga yang menyediakan perkhidmatan kiriman wang yang menjejaskan hak dan kedudukan mereka sebagai pelanggan serta pendeposit.
Justeru semua plaintif memohon antaranya deklarasi bahawa defendan sudah memungkiri terma dan syarat akaun simpanan serta akaun semasa apabila tindakan defendan membekukan akaun itu tanpa sebab yang dibenarkan undang-undang. – KOSMO! ONLINE.


Banjir : Mayat lelaki lemas ditemui di belakang premis
Oleh YATIMIN ABDULLAH

1 Mac 2022, 9:20 pm
PASIR MAS – Korban banjir di negeri ini bertambah apabila seorang lelaki ditemui lemas di belakang sebuah premis di Kampung Kubang Jejuluk, Rantau Panjang di sini hari ini.
Ketua Polis Daerah Pasir Mas,Mohd. Nasaruddin M Nasir berkata, mayat Ahmad Faizal Zulkifli, 26, ditemui oleh Unit Skuba Jabatan Bomba dan Penyelamat Malaysia yang menjalankan operasi berasama Balai Bomba Rantau Panjang pada pukul 3.30 petang.
“Sebelum itu, mangsa dilaporkan hilang sejak kelmarin semasa kebanyakan kawasan di daerah ini dilanda banjir.
“Mayat mangsa telah dibawa ke Klinik Kesihatan Rantau Panjang di sini untuk tindakan lanjut,” katanya dalam satu kenyataan di sini hari ini.
Mohd. Nasaruddin memberitahu, penemuan mangsa telah dimaklumkan kepada pihak keluarga.
Terdahulu, seorang seorang pelajar tahfiz ditemui lemas selapas dihanyutkan arus deras dalam kejadian banjir di Kampung Kedapan, Banggol Kulim, Rantau Panjang semalam. -KOSMO! ONLINE.


Siri nombor pendaftaran DEH dinantikan rakyat Kelantan
Oleh MOHD. HUSNI MOHD. NOOR

1 Mac 2022, 10:59 pm
PUTRAJAYA – Berita baik buat rakyat Kelantan apabila Jabatan Pengangkutan Jalan (JPJ) bakal membuka bidaan bagi siri nombor pendaftaran ‘DEH’ tidak lama lagi.
Siri nombor pendaftaran DEH mungkin kedengaran biasa bagi orang lain tapi sebenarnya ia amat-amat dinanti oleh ‘ore kelate’.
Istilah deh mengikut wikiwand.com adalah sejenis bunga bahasa yang kerap dituturkan masyarakat Kelantan dalam perbualan mereka seharian.
Deh bermaksud baik atau okey dan ia biasanya dituturkan di belakang sesuatu ayat samada untuk memohon restu atau persetujuan.
Sebagai contoh: “Pakat mari deh (Nanti datang okey?… atau bo wak gitu deh (Jangan buat macam tu lagi okey?.
Menerusi hantaran di laman rasmi Facebook JPJ hari ini, siri nombor pendaftaran itu akan dibuka untuk bidaan selama lima hari bermula 17 hingga 21 Mac ini dan tarikh keputusan bidaan pula akan diumumkan pada 22 Mac ini.

Bidaan siri nombor berkenaan boleh dibuat secara atas talian menerusi pautan Sistem Bidaan Nombor Pendaftaran Kenderaan Dalam Talian (JPJeBid), https://jpjebid.jpj.gov.my/ebid/. – KOSMO! ONLINE.


Agong, Raja Permaisuri zahir ucapan takziah kepada keluarga adik Anwar Ibrahim
Oleh KOSMO!

1 Mac 2022, 11:56 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan takziah kepada seluruh keluarga adik kepada Datuk Seri Anwar Ibrahim iaitu Rusli Ibrahim yang meninggal dunia hari ini.
Istana Negara dalam satu kenyataan berkata, baginda berdua turut menzahirkan rasa sedih dengan pemergian Allahyarham Rusli dan menzahirkan harapan agar seluruh keluarga Allahyarham sabar serta tabah menghadapi dugaan dan suasana sedih serta pilu ini.
“Seri Paduka Baginda berdua mendoakan agar roh Allahyarham dicucuri rahmat oleh ALLAH SWT dan ditempatkan bersama para solihin,” kata kenyataan itu di laman Facebook hari ini.
Sementara itu, Anwar dalam satu ciapan di Twitter memaklumkan adiknya itu telah meninggal dunia di Hospital Selayang sekitar pukul 2.20 petang tadi.
“Adik saya Rusli baru sahaja menyahut panggilan Ilahi di Hospital Selayang.
“Mohon teman-teman mendoakan rohnya diberikan tempat terbaik oleh Yang Maha Esa,” ciapnya.

Difahamkan, Allahyarham Rusli telah pergi pada usia 74 tahun dan jenazah beliau dibawa ke Masjid Al-Ubudiah sebelum dikebumikan di tanah perkuburan Islam di Ampang malam ini. – KOSMO! ONLINE.


Pengguna cemas Lebuh Raya Kuala Lumpur-Karak ‘banjir’
Oleh ABDUL RASHID ABDUL RAHMAN

1 Mac 2022, 9:14 pm
BENTONG – Pengguna Lebuh Raya Kuala Lumpur-Karak (KLK) hari ini digemparkan dengan kejadian limpahan air di atas jalan sehingga menghalang laluan sehala ke dari Karak ke arah Kuala Lumpur.
Kejadian kira-kira pukul 6.30 petang yang berpunca daripada air bukit itu mencetuskan kebimbangan dalam kalangan pengguna jalan raya risiko kejadian tanah runtuh berulang selepas kejadian terbaharu penghujung tahun lalu.
Seorang pengguna jalan raya, Zulkhairi Adek Awang,32 berkata, dia yang dalam perjalanan dari Karak ke Kuala Lumpur ‘tersangkut’ hampir satu jam selepas laluan berkenaan tidak dapat dilalui kerana dilimpahi air.
“Sebaik sahaja sampai berhampiran kawasan Benus saya terkejut apabila mendapati air memenuhi jalan menghala ke Kuala Lumpur dan air dari bukit masih mengalir deras ke arah jalan.
“Saya dan pengguna jalan raya lain menunggu sehinggalah bomba datang dan membenarkan kenderaan ringan lalu selepas dipastikan selamat,”katanya di sini hari ini.
Dalam pada itu seorang lagi pengguna jalan raya, Ahmad Aziz, berkata, kejadian berkenaan menyebabkan laluan berkenaan mengalami kesesakan kira-kira satu kilometer.

Katanya, air yang laju turun daripada kawasan bukit itu mencetuskan keresahan kerana dibimbangi boleh menyebabkan kejadian tanah runtuh yang membahayakan penggguna jalan raya.
“Saya harap pihak berkaitan dapat memastikan kejadian seperti ini tidak berulang dan memantau keadaan di kawasan itu supaya tragedi tanah runtuh tidak berlaku lagi,”ujarnya.
Sementara itu Lembaga Lebuhraya Malaysia (LLM) melalui Facebook menyatakan terdapat kenaikan air di Kilometer 68 menyebabkan trafik perlahan. – KOSMO! ONLINE.


Perkukuh hubungan Indo-Pasifik, buka peluang kepada Malaysia
Oleh HARRITH HISHAM

1 Mac 2022, 7:34 pm
KUALA LUMPUR – Hubungan baik Malaysia bersama wilayah Asia Tenggara dan Indo-Pasifik dilihat dapat membuka peluang kerjasama dalam tadbir urus lautan, keselamatan dan kesinambungan maritim.
Timbalan Menteri Pertahanan Malaysia, Datuk Sri Ikmal Hisham Abdul Aziz berkata, negara yang lebih kecil di Asia Tenggara, seperti Malaysia, boleh menggunakan kepakaran rakan kongsi Indo-Pasifik untuk mengemudi ancaman keselamatan bukan tradisional dan geopolitik kuasa besar yang lebih luas.
“Pada masa ini, pasukan pertahanan negara Malaysia dan Perancis bekerjasama dalam pendidikan dan latihan untuk pegawai awam dan tentera. Selain kapasiti membina, kita juga boleh melanjutkan kerjasama Malaysia-Perancis dalam teknologi pertahanan dan tadbir urus lautan.
“Begitu juga Jerman yang menerima pakai garis panduan dasar di rantau Indo-Pasifik pada 2020 bertujuan mengukuhkan kerjasama yang lebih erat dengan ASEAN untuk membentuk perintah berasaskan peraturan.
“Kesatuan Eropah juga membentangkan strategi Indo-Pasifiknya yang berjanji untuk secara aktif bekerjasama dengan negara Indo-Pasifik bagi menangani cabaran keselamatan serantau seperti menentang keganasan, keselamatan siber, keselamatan maritim dan pengurusan krisis,” katanya.
Beliau berkata demikian ketika berucap pada Seminar ‘Multilateral and Inclusive Indo-Pacific Region: European Strategy and Opportunities for Malaysia and Southeast Asia’ anjuran Institut Maritim Malaysia (MIMA) di Hotel JW Marriott, di sini hari ini.

Turut hadir, Duta Besar Perancis, Roland Gakharague, Duta Besar Jerman, Dr. Peter Blomeyer, Duta Kesatuan Eropah ke Malaysia, Michalis Rokas, Pengerusi MIMA, Datuk Mohamed Suffian Awang dan Ketua Pengarah MIMA, Datuk Dr. Sabirin Ja’afar.
Tambahnya lagi, Malaysia juga perlu mencari jalan meningkatkan kerjasama pada masa hadapan di kalangan pihak berkepentingan.
“Hubungan itu mesti menangani kebimbangan utama negara-negara Asia Tenggara, kemakmuran ekonomi serta keselamatan untuk menjamin kestabilan dan keamanan,” ujarnya. – KOSMO! ONLINE


BPK memperkasa pengguna jadi lebih cakna isu kepenggunaan
Oleh LUQMAN RIDHWAN MOHAMED NOR

1 Mac 2022, 6:21 pm
PUTRAJAYA – Kerajaan melalui Kementerian Perdagangan Dalam Negeri dan Hal Ehwal Pengguna (KPDNHEP) akan melaksanakan sambutan Bulan Pengguna Kebangsaan (BPK) buat julung kalinya di peringkat nasional di seluruh negara sepanjang bulan ini.
KPDNHEP dalam satu kenyataan berkata, objektif BPK antara lain untuk memperkasa pengguna agar menjadi lebih cakna dan berdaya upaya dalam pelbagai aspek terutamanya aspek hak dan perlindungan pengguna.
Katanya, sambutan BPK itu bersesuaian dengan sambutan Hari Hak Pengguna Sedunia (HHPS) yang disambut pada 15 Mac setiap tahun di mana tahun ini temanya adalah Fair Digital Finance yang bermaksud kesaksamaan dalam kewangan digital.
“Penumpuan akan diberikan kepada kesaksamaan dan perlindungan dalam aktiviti kewangan terutama secara atas talian.
“KPDNHEP mengadaptasi tema berkenaan selaras dengan keadaan dan kesesuaian masyarakat pengguna di negara ini iaitu Digitalisasi Pengguna yang berfokuskan kepada penggunaan transaksi dalam talian yang lebih mudah, cepat dan selamat bagi urusan harian,” katanya hari ini.
Menurutnya, KPDNHEP telah mendahului dalam hal ini melalui inisiatif Pendigitalan Industri Peruncitan (ReDI) yang telah dilaksanakan sejak tahun lalu di seluruh negara termasuk peniaga kecil di pasar, pasar tani dan pasar malam.

Jelasnya, pemilihan tema itu bertepatan dengan senario pandemik Covid-19 yang memerlukan sebahagian besar transaksi bayaran, jual beli dan sebagainya dilakukan tanpa sentuhan dan transaksi dalam talian adalah platform yang paling selamat dan efisien.
“Bagi merancakkan pengisian BPK 2022, pelbagai aktiviti dan program telah dirancang selaras dengan perkembangan hal ehwal kepenggunaan semasa dengan pematuhan prosedur operasi standard (SOP) yang masih berkuat kuasa.
“Antara aktiviti dan program yang akan dilaksanakan di peringkat negeri dan daerah termasuklah aktiviti komuniti, wacana ilmiah, kembara rakan KPDNHEP, jualan, karnival kepenggunaan, promosi dan pertandingan kepenggunaan,” katanya.
Katanya, BPK2022 itu akan disambut selama sebulan bermula pada 1 Mac dan berakhir pada 31 Mac ini, yang mana kemuncak sambutan akan diadakan pada 26 Mac depan. – KOSMO! ONLINE


PRN Johor: Elaun semua ADUN diteruskan jika BN diberi mandat
Oleh MOHD SHARKAWI LONDING dan AHMAD SHAHERMAN SHAMSURI

1 Mac 2022, 6:49 pm
JOHOR BAHRU – Peruntukan tahunan RM200,000 kepada semua Ahli Dewan Undangan Negeri (ADUN) di negeri ini akan terus dilaksanakan sekiranya Barisan Nasional memenangi Pilihan Raya Negeri (PRN) Johor 2022.
Pengerusi BN Johor, Datuk Seri Hasni Mohammad berkata, elaun tersebut melibatkan semua ADUN tanpa mengira sama ada mereka kerajaan mahupun pembangkang.
“Tidak kiralah sama ada wakil rakyat pembangkang atau wakil rakyat kerajaan, asasnya harus serupa, mereka menerima elaun sama.
“Sewajarnya sedikit peruntukan untuk projek-projek kecil bagi semua kawasan di 56 DUN harus diberikan kepada wakil-wakil rakyat,”katanya pada sidang akhbar selepas Majlis Pelancaran Ikhtiar BN di sini hari ini.
Mengulas lanjut, Hasni berkata, keputusan menyelaraskan itu juga merupakan satu transformasi yang boleh mengukuhkan semak imbang kepada sesebuan kerajaan demokrasi.
Katanya, tidak guna ada pembangkang yang hanya ‘yes man’, bersetuju sahaja dengan apa kerajaan lakukan.

“Pembangkang tetap pembangkang, wakil rakyat di sebelah kerajaan akan terus merancang, teris merangka program-program yang ditetapkan
“Sementara di pihak pembangkang sewajarnya menjadi ‘check and balance’ sama ada dari segi bajet kerajaan dan rundingan menyentuh tentang dasar,”ujarnya. -KOSMO! ONLINE.